title: Tōzō Minanogawa

text:
Minanogawa ei kertonut Sadogatakelle Takasagon tarjouksesta ja oli jo lähes unohtanut asian, kunnes sai eteensä toukokuun 1929 banzuken, virallisen ranking-listan. Läntisen maegashira 2:n arvoon ei ollutkaan merkitty Minanogawaa, vaan Asashio. Takasago oli käyttänyt hyväkseen yhteyksiään liitossa ja merkityttänyt valmisteltavaan banzukeen shikonan vaihdon Minanogawan kieltäytymisestä huolimatta. Minanogawa teki parhaansa vakuuttaakseen syyttömyyttään Sadogatakelle, joka tyynnyttely-yrityksistä huolimatta ryntäsi raivoissaan Takasago-talliin.
Takasago-tallin rikishit pystyivät estämään ruman välikohtauksen kehittymisen aina käsikähmäksi valmentajansa ja entisen tallitoverinsa välille. Tilanne oli kuitenkin niin räjähdysherkkä, että liiton oli pakko puuttua tilanteeseen ja sanella kompromissi tallien välille. Minanogawa määrättiin pitämään Asashion ottelunimi ja harjoittelemaan Takasago-tallissa, mutta hänen tuli viettää muu aikansa Sadogatake-tallissa. Arvattavasti kumpikaan osapuoli ei ollut tyytyväinen laihaan sopuun.


title: Tōzō Minanogawa

text: 1920-luvun lopulle tultaessa ōzumōn suosio oli kasvanut ennennäkemättömäksi. Pitkään hallinnut suurmestari Tamanishiki oli saamassa kilpailijoita lupaavista tulokkaista kuten Musashiyama, Tenryu ja luonnollisesti Minanogawa. Oteltuaan syyskuussa 1929 tuloksen 8–3 oli hänet ensimmäistä kertaa urallaan ylennetty neljänneksi korkeimpaan komusubin arvoon, eli hän kuului nyt sanyakuun, noin kymmenen korkea-arvoisimman rikishin eliittijoukkoon.


title: Tōzō Minanogawa

text: Vuosien 1930–31 lupaavat tulokset (9–2, 9–2 ja 8–3 lokakuusta 1930 maaliskuuhun 1931 herättivät eloon toiveet mestariksi, ōzekiksi, noususta. Vaikka maailmantalous osoitti jo varoittavia merkkejä, Minanogawa ja Musashiyama myivät yhä katsomot täyteen ja heidän odotettiin perustellusti hallitsevan 30-luvun ōzumōa.


title: Tōzō Minanogawa

text: Ennen toukokuun 1931 turnausta Minanogawa tunsi olonsa heikentyvän. Koska mahdollisuus mestariksi nousuun oli kuitenkin käden ulottuvilla, hän jatkoi harjoittelua toivoen parantuvansa itsestään sairaudesta, jonka luonnetta ei vielä tuolloin tunnistettu. Eräänä aamuna hän kuitenkin kaatui harjoituksissa loukaten molemmat polvensa niin pahasti, että turnaus olisi varmasti jätettävä väliin. Muutettuaan Ryōgokusta ensi kertaa Kawaguchiin Minanogawa oli tuntenut vapautuneensa osittain rikishejä kohtaan harjoitettavasta valvonnasta. Palatessaan Takasago-tallilta harjoituksista kohti Kawaguchia hän pistäytyi usein kapakoissa ja silloin tällöin rautatieaseman lähellä sijainneessa bordellissa, jossa hän sai tarkemmin määrittelemättömän sukupuolitaudin.


title: Tōzō Minanogawa

text: Minanogawa muisti, kuinka surkeaksi hän oli olonsa tuntenut edellisen kerran pahasti loukkaannuttuaan ja päätti jättää koko uransa sikseen. Ollessaan pakkaamassa laukkuja Sadogatake-oyakata tuli hänen luokseen muistuttamaan oppilastaan siitä, kuinka oli luvannut tämän äidille tekevänsä pojasta suuren rikishin. Vähintä, mitä Sadogatake saattoi mielestään tehdä, oli ohjata oppilaansa saman lääkärin luo, joka oli auttanut häntä itseään pääsemään oman vammansa ylitse. Lääkäri otti Minanogawan potilaakseen Sadogataken rahapulasta huolimatta ja onnistuikin niin hyvin tehtävässään, että Minanogawa tervehtyi ennalleen ja päätti, että uraa kannatti sittenkin jatkaa.


title: Tōzō Minanogawa

text: Minanogawan toipumisen aikoihin pinnan alla kytenyt rikishien kapina leimahti ilmiliekkeihin. Suuri osa Dewanoumi-ichimonin rikisheistä sekiwake Tenryūn johdolla erosi ammattisumoliitosta ja kieltäytyi palaamasta, ellei liitto suostuisi radikaaleihin muutoksiin toimintatavoissaan, erityisesti voitonjaon ja organisaation rakenteen osalta. Kapina oli massiivinen, sillä koko ykkösdivisioonan läntinen osa ja suurin osa kakkosdivisioonan läntisistä rikisheistä liittyi siihen. Tilanne eskaloitui entisestään kun Minanogawan, Kagamiiwan ja Nishikinadan johtama pienempi itäinen ryhmittymä erosi niin ikään kyōkaista ja perusti oman organisaationsa.


title: Tōzō Minanogawa

text: Itäisen ryhmittymän ajamat vaateet olivat hätäisesti perusteltuja, eikä ryhmän pienempi koko verrattuna Tenryūn johtamaan läntiseen ryhmittymään jättänyt sen jäsenille muuta mahdollisuutta kuin varsin pian liittoutua suuremman ryhmittymän kanssa yhteisen lipun alle. Kapinalliset alkoivat järjestää sumoliitosta riippumattomia turnauksia uusien sääntöjen mukaisesti. Näissä turnauksissa vastakkain asetetut ottelijat saattoivat otella perinteisen yhden ottelun sijasta viisi, seitsemän tai jopa kymmenen keskinäistä ottelua. Tämäntyyppinen turnausohjelma oli omiaan helpottamaan Minanogawaa hänen pyrkimyksissään saavuttaa turnauskestävyyttä toipilaskautensa jälkeen. Vuoden kestäneen kapinaretkensä aikana Minanogawa edistyi huomattavasti. Yleisö odotti malttamattomasti mahdollisuutta nähdä hänet ottelemassa parhaita liiton piiriin jääneitä rikishejä vastaan. Tämä toteutuikin Minanogawan ja muutamien muiden rikishien sopiessa paluusta takaisin Japanin suomoliiton alaisuuteen.


title: Tōzō Minanogawa

text: Tammikuun 1933 turnaukseen saapui ykkösdivisioonaan rankattuna kaksitoista entistä kapinallista, joille annettiin arvoksi sen tarkemmin täsmentämätön "besseki". Näistä kahdestatoista Takanohana ei otellut lainkaan ja Nadanohana hävisi kaikki yksitoista otteluaan. Molemmat poistuivat liiton alaisuudesta uudelleen. Palaavien kapinallisten joukosta erottui edukseen Minanogawa, joka peittosi liiton parhaat kyvyt, suurmestari Tamanishikin ja mestarit Shimizugawan ja Musashiyaman. Sumoliittoon jääneet halusivat epätoivoisesti voittaa kaikki palaavat kapinalliset ja aivan erityisesti he halusivat estää Minanogawan turnausvoiton, mutta yhdennentoista ja viimeisen turnauspäivän jälkeen oli kaikkien tunnustettava, että turnausvoitto kuului Minanogawalle, joka ei hävinnyt ainuttakaan ottelua. Voittoisa paluumuuttaja juhlisti ensimmäistä turnausvoittoaan muuttamalla ottelunimensä jälkimmäisen osan etunimestään Tomojirō muotoon Tōzō. Seuraavan turnauksen Minanogawa päätti tulokseen 8–3 läntisen komusubin arvossa. Tammikuussa 1934 läntisen sekiwaken arvossa tuloksena oli 9–2, joka hieman yllättäen riitti uran toiseen turnausvoittoon ja varmisti nousun mestariksi, ōzekiksi.


title: Tōzō Minanogawa

text: Ensimmäinen mestarin arvossa käyty turnaus tuotti makekoshin eli tappiollisen ottelusaldon (5–6), mutta seuraavat kaksi turnausta olivat lupaavampia (9–2 ja 8–3). Tammikuun 1936 turnaus oli ensiarvoisen tärkeä Minanogawalle. Hänen tärkeimmäksi kilpailijakseen muodostunut Musashiyama oli noussut suurmestariksi turnausta aiemmin 9–2-tuloksen saavutettuaan. Tappiot olivat tulleet Minanogawaa ja suurmestari Tamanishikia vastaan.


title: Tōzō Minanogawa

text: Musashiyaman ylennys suurmestariksi oli yllättänyt täysin yleisön, sillä se oli tapahtunut poikkeuksellisen vaatimattomin meriitein. Taustalla oli taas kerran Takasago-oyakatan juoni. Masinoidessaan Takasago-ichimonin kilpailevan Dewanoumi-ichimonin suurmestariehdokkaan taakse Takasago saattoi Dewanoumi-oyakatan kiitollisuudenvelkaan, jotta tämä tukisi Minanogawan nousua suurmestariksi, mikäli vastaava tilanne syntyisi hänen urallaan. Sitä ei tarvinnut kauan odottaa.


title: Tōzō Minanogawa

text: Tammikuussa 1936 Minanogawa hävisi viidentenä päivänä suurlupaus Futabayamalle ja viimeisenä päivänä Tamanishikille, eli päätyi tulokseen 9–2. Minanogawa oli tällöin täysin vastaavassa tilanteessa kuin Musashiyama turnausta aiemmin, joten liitto oli tasapuolisuuden nimessä ja Dewanoumi-ichimonin pyrkiessä välittömästi vapautumaan kiitollisuudenvelastaan pakotettu korottamaan myös Minanogawan suurmestariksi. Kahdessa peräkkäisessä turnauksessa ōzumō sai täten lehmänkauppojen seurauksena kenties kaksi historiansa heikointa suurmestaria.


title: Tōzō Minanogawa

text: Jo Minanogawan suurmestariksi nousun aikoihin oli selvää, ettei hän tekisi suurmestarina pitkää uraa. Syynä ei niinkään ollut ikä, vaikka 32-vuotiaana hänen uransa oli jo joka tapauksessa ehtoopuolella. Syy oli Futabayama, jonka tulevasta mahdista oltiin jo nähty ensimmäiset merkit. Minanogawan kohdatessa Futabayaman suurmestariksi nousunsa taanneen turnauksen viidentenä päivänä, oli selvää, että Minanogawa oli oikeutetusti silmiinpistävän hermostunut ja hävisikin ottelun selvästi.


title: Tōzō Minanogawa

text: Futabayama nousi pian itsekin suurmestariksi ja hallitsi rautaisella otteella seitsemisen vuotta. Hänen oikeutuksensa suurmestarin arvoon oli täysin kiistaton. Tamanishiki oli noussut suurmestariksi kapinan aikana heikon 7–4-turnauksen jälkeen, mutta hän oli tätä aiemmin otellut mestarin arvossa jo kymmenen turnausta. Suurmestarikaudellaan hän ei viimeistä turnaustaan lukuun ottamatta hävinnyt koskaan enempää kuin kolme ottelua turnauksessa ja saavutti viisi turnausvoittoa. Kapinan aikana hän oli tärkein yksittäinen rikishi, joka valoi yleisöön uskoa siitä, että liitto selviytyisi myllerryksestä voittajana. Tavallaan hän sai palkintonsa tästä suurmestarinimityksenä, jonka hän myös objektiivisesti arvioiden ansaitsi.


title: Tōzō Minanogawa

text: Musashiyama saavutti urallaan vain yhden turnausvoiton ja senkin jo neljä vuotta suurmestariksi nousuaan aikaisemmin komusubin arvossa. Hänen uransa suurmestarina oli katastrofaalisen huono; 15 voittoa, yhtä monta häviötä ja poissa peräti 80 ottelusta. Ainoassa loppuun asti ottelemassaan turnauksessa hän saavutti suurmestarille surkean 7–6-tuloksen. Ensimmäinen turnaus suurmestarin arvossa tuotti Minanogawalle ja hänen kannattajilleen pettymyksen. Tuloksessa 6–5 oli vieläpä mukana yksi luovutusvoitto vastustajan loukkaannuttua edellisessä ottelussaan. Joidenkin mielestä Minanogawa oli yksinkertaisesti hermostunut, mutta monet olivat sitä mieltä, että hän oli varsinkin jaloistaan yhä suhteellisen heikko. Niinpä Minanogawa kannattajiensa kehotuksesta alkoi pyöräillä, vaikkei ollut koskaan aiemmin ajanut pyörällä metriäkään.


title: Tōzō Minanogawa

text: Suurmestarille suositeltiin yhä useammin myös vakiintumista yksityiselämässään. Prostituoiduista saadut huonot kokemukset vaikuttivat pitkään Minanogawan käsityksiin koko naissukupuolesta, mutta tultuaan esitellyksi kagawalaiselle neiti Kazue Yoshiokalle suurmestari oli myyty mies. Minanogawa asui nuorikkoineen ja äiteineen uudessa kodissaan 1930-luvun lopun, joka muodostuikin kenties onnellisimmaksi ajanjaksoksi hänen elämässään. Vuonna 1940 äiti kuitenkin menehtyi yllättäen ja Minanogawa masentui syvästi. Suurmestarina hänen olisi pitänyt olla huomion keskipisteessä, mutta Futabayaman ylivoima oli masentavan suuri. Osa yleisöstä piti Minanogawaa vain poikkeuksellisen heikkona suurmestarina, osa taas ei säästellyt ankarampiakaan äänenpainoja. Saadakseen uuden alun uransa loppuvaiheen ajaksi hän muutti erään kannattajansa suosituksesta Mitakaan, Tokion alueen maaseutumaisena vielä toistaiseksi pysyneeseen läntiseen osaan. Koska Minanogawa ei halunnut matkustaa keskustaan junalla, hän osti auton. Ensimmäisenä Kokugikanille pyöräilleestä rikishistä tuli näin ollen myös ensimmäinen, joka ajoi sinne omalla autollaan.


title: Tōzō Minanogawa

text: Toukokuun 1941 turnauksessa Minanogawa kärsi iskiaksesta ja joutui siksi jättämään turnauksen kesken. Hän oli jo lähes 38-vuotias ja pohti ymmärrettävästi uransa lopettamisen ajankohtaa. Futabayama tähtenään Tatsunami-ichimonin kiertueet olivat aina loppuunmyytyjä, kun taas Dewanoumi-ichimonin vastaavissa tilaisuuksissa yleisöä ei ollut paljoa. Ichimonin nouseva tähti oli Maedayama, jonka toivottiin ottavan pian paikkansa Dewanoumi-ichimonin johtavana rikishinä. Maedayama tai toinen suurlupaus Akinoumi eivät kuitenkaan vielä olleet valmiita nousemaan aivan terävimmälle huipulle, joten Minanogawaa kehotettiin jatkamaan vielä uraansa vaikka sitten vain enemmänkin nimellisenä kilpailijana Futabayamalle.


title: Tōzō Minanogawa

text: Talo Mitakassa oli vielä osaksi maksamatta, eikä Minanogawa ollut onnistunut varmistamaan itselleen valmennuslisenssiä, jonka turvin hän olisi voinut jäädä liiton jäseneksi aktiiviuran päättymisen jälkeen. Sadogatake-oyakata olisi halunnut suojattinsa jatkavan tallinsa johdossa Sadogataken oman lisenssin turvin, mutta hän ei itse vielä ollut valmis eläköitymään eikä hänellä ollut tarjota Minanogawalle jotakin toista lisenssiä tai lainaa, jolla ostaa kaupan oleva lisenssi. Minanogawa hyväksyi kinkkisessä tilanteessa erään kannattajansa kutsun ryhtyä opiskelemaan oikeus- ja taloustiedettä Wasedan yliopistossa. Tätä ei erikoisuudestaan huolimatta pidetty kovin suurena ihmeenä. Olihan miehellä jo kauan ollut maine erikoisena persoonana.


title: Tōzō Minanogawa

text: Tammikuun 1942 turnauksessa 38-vuotiaan Minanogawan tulos oli vaatimaton 9–6. Haguroyama oli ylennetty suurmestariksi turnausta aiemmin, mutta koska hän oli Futabayaman tallitoveri, ei tämä tuonut helpotusta Dewanoumi-ichimonille. Mestari Akinoumi voitti kuitenkin lupauksia herättävästi molemmat Tatsunami-tallin suurmestarit ja saavutti hienon 13–2-tuloksen. Koska Akinoumin suurmestariksi nousun arvioitiin nyt olevan hyvin lähellä, suostuttiin Minanogawan ehdotukseen uransa lopettamisesta.


title: Tōzō Minanogawa

text: Valmennuslisenssiä Minanogawalla ei edelleenkään ollut, mutta liiton johtajiston kokouksessa hyväksyttiin Sadogatake-oyakatan ehdotus siitä, että uransa lopettavat suurmestarit saavat automaattisesti haltuunsa henkilökohtaisen valmennuslisenssin, jota heidän ei ole mahdollista siirtää eteenpäin missään olosuhteissa. Näin rikishi Minanogawasta tuli valmentaja Minanogawa-oyakata.


title: Tōzō Minanogawa

text: Yliopisto-opiskelu tuotti Minanogawalle maineen lukeneena miehenä, joten hänet kutsuttiin pian erikoistehtävään liitossa. Tämä osoittautui pian suureksi virheeksi. Minanogawa ei jaksanut keskittyä enää sumoon liittyviin tehtäviin. Pian avautui paikka lentäjiä kouluttavan oppilaitoksen liikunnanohjaajana, johon tehtävään Minanogawa päätyi. Samalla hän hylkäsi jäsenyyden ammattisumoliitossa, joka olisi taannut hänelle ja perheelleen taloudellisen turvan vuosikymmeniksi eteenpäin.


title: Tōzō Minanogawa

text: Toisen maailmansodan loputtua tunnetuin seurauksin myös Japanin osalta innostui kansalainen Tomojirō Sakata politiikasta. Miehitysvalta järjestytti uudet parlamenttivaalit, joihin Sakata päätti asettua ehdolle. Hän järkeili vanhan maineensa suurmestarina tuovan riittävän määrän ääniä kansanedustajaksi pääsemiseen. Vaalipiiristä valittiin 12 kansanedustajaa 134 ehdokkaasta. Sakata päätyi vasta sijalle 70. Hän pyrki perheensä ja ystäviensä estelyistä välittämättä uudelleen erääseen toiseen poliittiseen tehtävään ja hävisi senkin kamppailun selvästi.


title: Tōzō Minanogawa

text: Sakata oli käyttänyt aktiiviuransa päätteeksi liitolta saamansa palkkion lähes kokonaan kampanjointikuluihin. Myös talo ja tontti oli myytävä kulujen kattamiseksi. Sakata tarvitsi työpaikan, millaisen tahansa. Niinpä hän perusti etsivätoimiston ja varjosti enimmäkseen uskottomiksi epäiltyjä aviomiehiä näiden vaimojen palkkaamana. Silmiinpistävän isokokoinen ja ulkonäöltään vielä tuolloin yleisesti tunnettu mies ei arvattavasti menestynyt yksityisetsivänä lainkaan. Entisten kannattajiensa avustamana hän yritti myös vakuutusmyyjän ja taloudellisen neuvonantajan uraa.


title: Tōzō Minanogawa

text: Mikään näistä yrityksistä ei ottanut onnistuakseen, ja vaimo sai lopulta miehensä päämäärättömyydestä tarpeekseen jättäen tämän ja vieden samalla mukanaan pariskunnan ainoan lapsen, kouluikäisen pojan. Useimmat miehet olisivat olleet epätoivoissaan tapahtuneesta, mutta Sakata kertoi tutulleen antaneensa vaimolleen ja pojalleen kaiken sen vähän mihin pystyi ja jos se ei ollut näille riittävästi, ei asialle yksinkertaisesti voinut mitään ja siihen oli vain sopeuduttava. Vain hän yksin tietää mitä hän tuolloin unta odottaessaan mietti.


title: Tōzō Minanogawa

text: Vuonna 1958 Sakataa pyydettiin sivuosaan John Hustonin ohjaamaan ja John Waynen tähdittämään elokuvaan "Barbaari ja geisha" (engl. "The Barbarian and the Geisha"), joka perustui löyhästi tositapahtumiin amerikkalaisdiplomaatti Townsend Harrisin elämässä 1850- ja 60-lukujen Japanissa. Sakata esiintyi useassa kohtauksessa Waynen kanssa esittäen yakuza-ryhmän päällikköä. Sakata oli hyvin vaikuttunut amerikkalaisen fyysisestä voimasta ja viinapäästä ja toivoi sivuroolinsa poikivan pian lisää elokuvatöitä. Filmi ei kuitenkaan menestynyt Yhdysvalloissa eikä sen paremmin Japanissakaan, joten Sakatan elokuvaura loppui heti alkuunsa. Pian häntä ei muistettu Japanissa enää oikeastaan mistään.


title: Tōzō Minanogawa

text: Tammikuun 1965 turnauksen aikana ilmestyi sanomalehtiartikkeli, jossa raportoitiin entisen suurmestari Minanogawan surkeasta nykytilasta. Jo 60 täyttänyt Sakata oli työskennellyt näyttelijäuransa kariuduttua kaupparatsuna, mutta joutunut sairaalahoitoon muutamia vuosia aiemmin loukattuaan selkänsä. Työkyvyttömänä ja rutiköyhänä hän oli päätynyt Tokion länsiosassa sijaitsevaan "Sunmail Shōwa" -nimiseen vanhainkotiin. Lehden toimittaja tapasi hänet pienestä kahden hengen huoneesta. Hänen omaisuutensa koostui peseytymisvälineistä ja teekupista, mutta taloudellinen ahdinko ei huolettanut häntä.


title: Tōzō Minanogawa

text: Ammattisumoliiton piirissä hätkähdettiin. Oli jo lajin maineen kannalta tärkeää pyrkiä avustamaan elämän sivuraiteille ajautunutta vanhaa suurmestaria. Tuolloisilta aktiiviottelijoilta ja muilta liiton jäseniltä alettiin kerätä kolehtia. Uutinen tästä kiiri Sakatan korviin ja hän alkoi innoissaan arvuutella kuinka suuren summan tuolloiset, häntä aktiiviurallaan paljon enemmän ansaitsevat, rikishit hänelle keräisivätkään. Hän jopa kävi vuokravälittäjän luona aikomuksenaan tutkailla millaisen asunnon pian pystyisikään itselleen järjestämään. Tiettävästi hän jopa elätteli toiveita saavuttaa sovinto yli 15 vuotta aiemmin omille teilleen lähteneen vaimon ja pojan kanssa, joihin hän ei ollut ollut sen koommin yhteydessä.


title: Tōzō Minanogawa

text: Sakata oletti saamansa lahjoituksen olevan vähintään 1,3 miljoonaa jeniä aikana, jolloin tyypillinen toimistotyöntekijän kuukausipalkka oli 40 000 – 50 000 jeniä. Liiton puheenjohtaja Tokitsukaze-rijichō, entinen suurmestari Futabayama, tapasi Sakatan ja antoi tälle kaksi kirjekuorta. Rikishien kolehti toisessa kuoressa oli yhteensä 325 000 jeniä. Toisessa kuoressa oli ilmeisesti puheenjohtajan omista varoistaan maksamat 100 000 jeniä. Lahjoitus menetti saman tien tyystin merkityksensä hänelle.


title: Tōzō Minanogawa

text: Palattuaan vanhainkotiin Sakata kertoi huonetoverilleen, entiselle pelurille, rahasumman surkeudesta ja kuinka hän ei enää välittänyt rahasta entisenkään vertaa. Huonetoveri ehdotti rahojen pelaamista moottorivenekisoissa. Sakata ymmärsi, että mikäli mies olisi nuorempana ollut taitava peluri, hän tuskin olisi päätynyt vanhainkotiin puille paljaille. Tästä huolimatta hän suostui ehdotukseen ajatellen, että koska hän ei koskaan osannut tällaisenkaan summan päätyvän haltuunsa, oli yhdentekevää mihin sen sijoitti.


title: Tōzō Minanogawa

text: Järkevästi sijoitettuna summa olisi taannut hänelle suhteellisen mukavat oltavat jopa muutamaksi vuodeksi, mutta raha ja Sakata eivät ennenkään olleet sopineet yhteen. Pienehköllä riskillä tehty ensimmäinen veto kaksinkertaisti potin. Toinen vastaava voitto olisi tuonut Sakatalle jotakuinkin sen summan, jonka hän arveli lahjoituksena saavansa. Tätä huonetoveri ehdottikin, mutta Sakata oli käynyt ahneeksi. Ajatus uudesta vaalikampanjasta ja uudesta talosta sekoittivat hänet täysin ja hän löi vedon, jonka voittona oli peräti kahdeksan miljoonaa jeniä valtavalla riskillä. Vanhainkotiin palattiin rahattomine. Koska rahat olivat merkinneet Sakatalle vain mahdollisuutta päästä käsiksi todella suuriin rahoihin eikä hän osannut arvostaa pienuuden kauneutta, ei hän ollut katkera kohtalolle tai huonetoverinsa neuvoille.


title: Tōzō Minanogawa

text: Tokitsukaze-rijichō kuoli 16. joulukuuta 1968 vain 56-vuotiaana. Sakata kuuli uutisen suurmiehen kuolemasta ja joulupäiväksi suunnitelluista hautajaisista. Joku varusti hänet japanilaisissa hautajaisissa tapana olevalla, muodollisella surunvalittelulahjoituksella ja saattoi hänet matkaan kohti Kuramae Kokugikanin stadionia, jonne hän saapui mieli täynnä kiitollisuutta vainajalle keppinsä varassa vaikeasti kävellen ja ainoaan, virttyneeseen pukuunsa sonnustautuneena. Sellaisena lehtikuvaaja hänet ikuisti.


title: Tōzō Minanogawa

text: Helmikuussa 1969 vanhainkotiin ilmestyi mies, joka esittäytyi Sakatalle käyntikortillaan. Suur-Tokion vuoristoisessa länsiosassa sijaitsevan "Wildbird"-ravintolan omistaja Yonetarō Sakai oli aikanaan ollut Minanogawan ihailija ja häntä ahdisti tieto siitä, että entinen idoli joutui viettämään elämänsä ehtoota vailla mielekästä tekemistä ja ystävien seuraa. Niinpä hän ehdotti Sakatan muuttavan Musashimuraan ja ryhtyvän ravintolansa vahtimestariksi. Sakai lupasi asunnon, ylläpidon ja tupakat eli vaatimattoman, mutta turvatun elannon.


title: Tōzō Minanogawa

text: Elämänsä viimeisen vaiheen vanha Sakata sai elää vailla huolta vanhan ihailijansa ansiosta. Joka päivä vanhus saapui muutaman minuutin kävelymatkan päässä sijaitsevalta asunnoltaan ravintolaan, jossa hän vastaanotti vieraat ja huolehti heidän päällysvaatteidensa säilytyksestä. Tuskinpa kukaan arvasi itseään palvelevan entisen suurmestarin. Noina viimeisinä vuosinaan hänen mainittiin olleen silmiinpistävän onnellisen.


title: Tōzō Minanogawa

text: Tammikuun 20. päivänä 1971 postinkantaja löysi sairauskohtauksen yllättämän vanhuksen kaatuneena pöydän päälle, jolla hänellä oli tapana pitää ainoaa muistoaan ōzumōurastaan; kuvaa itsensä ja mestari Nayoroiwan välisestä ottelusta. Tomojirō Sakata oli kuollessaan 67-vuotias. Seuraavana päivänä lehdet kirjoittivat suurmestari Taihōn tappiosta Kotozakuralle meneillään olevan turnauksen 11. päivänä. Pienessä jutussa mainittiin entisen Minanogawan kuolema.


title: Tōzō Minanogawa

text: Vain kolmisenkymmentä ihmistä saapui 25. tammikuuta 1971 Minanogawan hautajaisiin Chōenji-temppeliin Musashimurayaman kaupungissa. Entinen sekiwake ja kapinakenraali Tenryū muisteli vainajaa ja tämän kohtaloksi koituneita vastoinkäymisiä ja herkkäuskoisuutta muutamille lehtimiehille.


title: Tōzō Minanogawa

text: Minanogawalla ei ollut todella suurelta rikishiltä vaadittavaa luonnetta. Synnynnäisen fysiikkansa ansiosta hänestä olisi saattanut tulla eräs kaikkein suurimmista, mutta häneltä puuttui luonteenlujuus antautua jatkuvaan harjoitusrääkkiin. Hetkittäinen valpastuminen asian suhteen ei taannut riittävän perusteellista valmistautumista kun vastassa oli Futabayaman kaltainen, puolijumaluuteen asti yltänyt mies.


title: Rhodesiankoira

text: Rhodesiankoira ("Rhodesian Ridgeback") on afrikkalaissyntyinen ja nykyisin ainoa eteläisen Afrikan rekisteröity koirarotu. Se kuuluu FCI:n roturyhmään 6.


title: Rhodesiankoira

text: Rhodesiankoira on suuri, voimakas ja lihaksikas rotu. Se on myös erittäin kestävä ja ketterä. Rodulle tyypillinen tunnusmerkki on selässä oleva kuvio, jota kutsutaan ridgeksi. Ridge muodostuu vastakarvaan kasvavista karvoista. Ridge on yleensä noin 5 cm leveä ja sen tulee olla symmetrinen ja selväpiirteinen. Rhodensiankoiran pään kallo-osa on pitkä ja leveä. Kuonon tulee olla myös pitkä ja voimakas. Silmien tulisi sijaita melko kaukana toisistaan ja olla pyöreät sekä eloisat. Silmistä tulisi korostua koiralle älykäs ilme. Karva on lyhyttä ja tiheää, hyvin sileältä näyttävää. Karvan väri on vehnänväri vaaleasta punaiseen. Pienet valkoiset merkit sallitaan ja tumma kuono sekä korvat.


title: Rhodesiankoira

text: Rhodesiankoira on rohkea, uskollinen, tarmokas ja kunnioitusta herättävä rotu. Aktiivisuutensa vuoksi se tarvitsee runsaasti toimintaa ja liikuntaa. Ketteryytensä ja oppivaisuutensa takia rhodesiankoira on erittäin sopiva ja hyvä agilityyn. Vieraita kohtaan rhodesiankoira on varautunut, mutta ei aggressiivinen. Kotioloissa se on rauhallinen, mutta lenkeillä kuitenkin energinen. Rauhallinen kotikoira muuttuu kuitenkin voimakastahtoiseksi vahtikoiraksi vieraan tullessa sen reviirille.


title: Rhodesiankoira

text: Rhodesiankoira on peräisin Afrikasta ja sen esi-isät Etelä-Afrikasta Kapmaasta. Siellä paikalliset puolikesyt metsästyskoirat risteytyivät hollantilaisten maahanmuuttajien mukana tuomien koirien kanssa. Rhodesiankoiran alkuperäinen tehtävä oli suuren ketteryytensä avulla suurriistan, erityisesti leijonan, jäljittäminen ja pysäyttäminen ja sen aloillaan pitäminen, kunnes metsästäjä saapui paikalle. Ne metsästivät leijonia yleensä muutaman koiran ryhmissä. Myöhemmin sitä käytettiin myös vartiointitehtävissä. Nykyään rotua pidetään myös seurakoirana.


title: Kaakkois-Suomen rajavartiosto

text: Kaakkois-Suomen rajavartiosto on yksi Suomen Rajavartiolaitoksen alueellisista organisaatioista, joka vastaa 228 kilometriä pitkän rajan osan valvonnasta Virolahdesta Parikkalan kunnan Uukuniemen pitäjään.


title: Kaakkois-Suomen rajavartiosto

text: Vartiosto jakautui 31.12.2010 asti Virolahden, Lappeenrannan ja Imatran rajavartioalueisiin. Vartioalueet lakkautettiin 1.1.2011, jolloin rajavartio- ja rajatarkastusasemat ovat suoraan vartioston esikunnan alaisia.


title: Kaakkois-Suomen rajavartiosto

text: Rajavartioston (K-SR) komentaja vuonna 2016 on eversti Ismo Kurki.


title: Kaakkois-Suomen rajavartiosto

text: Kaakkois-Suomen rajavartiostossa toimii Imatran Immolasta rajavartiokoululta amatööriradioasema OI5R, jonka nimi on "Immolan radistit". Se osallistuu amatööriadioiden OI-toimintapäiviin. Rajavariostoissa toisena amatööriradioasema, OI9R perustettiin Lapin rajavartiostoon Ivaloon ja kolmas heinäkuussa 2018 OI7R Pohjois-Karjalan rajavartioston piiriin.


title: Niiralan raja-asema

text: Niiralan raja-asema eli Niirala–Värtsilä on Tohmajärven Värtsilässä sijaitseva Suomen itärajan kansainvälinen rajanylityspaikka, valtatie 9 itäinen päätepiste, raja-aseman kautta kulkee Norjan Nesnasta Atlantin rannikolta Petroskoihin johtava Sininen tie. Vuonna 2005 Niirala muutettiin ympäri vuorokauden auki olevaksi rajanylityspaikaksi. Matkustajamäärältään Niiralan rajanylityspaikka oli vuonna 2012 Suomen itärajan 4. vilkkain ylityspaikka Vaalimaan, Nuijamaan ja Imatran raja-asemien jälkeen. Niiralan rajanylityspaikalla tehtiin vuonna vuonna 2012 yhteensä 1 501 511 matkustajien rajatarkastusta.


title: Niiralan raja-asema

text: Paikka on tunnettu myös Värtsilän raja-asemana. Tähän on kaksi syytä. Niirala sijaitsee Värtsilässä, joka oli itsenäinen kunta vuoden 2004 loppuun saakka. Myös rajanylityspaikan Venäjän puolella oleva raja-asema on nimeltään Värtsilä sijaitipaikkansa Värtsilän kaupunkimaisen taajaman mukaan, joka on osa Karjalan tasavallan Sortavalan piiriä. Venäjän puoleisella rajanylityspaikalla esimerkiksi Venäjän federation tullilla on kaksi eri tullipistettä, joista maantieliikennettä palvelee MAPP Värtsilä (). Toinen tullauspiste hoitaa rautatieliikenteen tavaravirran.


title: Niiralan raja-asema

text: Niiralan kautta kulkee maantie- ja rautatieliikennettä Suomesta Sortavalaan, Petroskoihin ja muualle Karjalan tasavaltaan.


title: Niiralan raja-asema

text: Keihäänheittäjä Seppo Räty työskenteli aiemmin Niiralan raja-asemalla.


title: Vainikkalan rautatieasema

text:
Vainikkalan rautatieasema () on Lappeenrannan Vainikkalassa sijaitseva kansainvälinen rajanylityspaikka, jota käytetään vain rautatieliikenteessä. Vuonna 2012 Kaakkois-Suomen rajavartiosto teki Vainikkalan kautta kulkeville matkustajille yhteensä 483 988 rajatarkastusta. Tämä oli runsas 10 prosenttia edellisvuotta enemmän.
Vainikkalan asema avattiin vuonna 1898 Riihimäki–Pietari-radalle. Vanha puinen asemarakennus rakennettiin V-luokan asemaksi, mutta se korotettiin III-luokkaan valtakunnanrajan siirtyessä aseman itäpuolelle. Uusi, punatiilinen asemarakennus valmistui vuonna 1963. Vanha asema purettiin vuonna 1972 uuden aseman laajennuksen yhteydessä.


title: Vainikkalan rautatieasema

text: Kotimaan sisäinen henkilöliikenne Vainikkalassa lopetettiin toukokuussa 1977. Nykyisin asema toimii Suomen ja Venäjän välisen henkilö- ja tavaraliikenteen rajatarkastuspaikkana. Asemalla ei ole lipunmyyntiä. Lähin Suomen ja Venäjän välisiä yhdysliikennejunalippuja myyvä asema on Lappeenranta.


title: Vainikkalan rautatieasema

text: Venäjän puoleinen rajanylityspaikka ja lähin asema on runsaan 2 kilometrin päässä rajasta sijaitseva Buslovskaja (ent. Loukon seisake), mikä esiintyy joskus rautatieliikenteen tarkastuspistettä tarkoittavan lyhenteen kanssa muodossa ŽDPP Buslovskaja. Suomesta Pietariin tai Moskovaan kulkevat junat eivät yleensä pysähdy tällä asemalla, vaan jatkavat 26 kilometriä pidemmälle Viipuriin.


title: Vainikkalan rautatieasema

text: Vainikkalan asema sijaitsi alun perin Lappeen kunnan alueella, joka liitettiin Lappeenrannan kaupunkiin vuoden 1967 alussa.


title: Vainikkalan rautatieasema

text: Vainikkala on jaettu 9. tammikuuta 2005 kahteen liikennepaikkaan jotka ovat Vainikkala tavara ja Vainikkala asema. Vainikkalassa on myös Vainikkala-raja-niminen liikennepaikka joka ei kuulu Vainikkalan liikennepaikkaan.


title: Pohjois-Karjalan rajavartiosto

text: Pohjois-Karjalan rajavartiosto on yksi Suomen rajavartiolaitoksen neljästä rajavartiostosta. Sen toimialueena ovat Pohjois-Karjalan sekä Pohjois-Savon maakunnat.


title: Pohjois-Karjalan rajavartiosto

text:
Rajavartiosto vastaa rajatarkastuksista Joensuun lentoaseman ja Niiralan kansainvälisillä rajanylityspaikoilla sekä Lieksan Inarin ja Ilomantsin Leminahon ja Ruhovaaran tilapäisillä rajanylityspaikoilla. Toimimattomina ovat tällä hetkellä Kivipuron, Kokkojärven, Haapovaaran ja Valkeavaaran tilapäiset rajanylityspaikat. Rajatarkastuksilla tarkoitetaan lainmukaisen maastalähdön ja maahantulon valvontaa. Rajatarkastusten lisäksi rajavartioston toinen päätehtävä on rajavalvonta rajanylityspaikkojen välisillä alueilla. Rajavalvonta toteutetaan maastossa liikkuvilla partioilla sekä teknisellä valvonnalla.
Valkeavaaran (Kitee), Ruukinpohjan (Ilomantsi) ja Aittovaaran (Lieksa) valvontatornit sekä Ruukinpohjan partiomaja huutokaupattiin kesäkuussa 2012 teknisen valvonnan korvattua tähystyspartioinnin alueella.


title: Pohjois-Karjalan rajavartiosto

text: Vuoden 2010 loppuun Pohjois-Karjalan rajavartiosto koostui Kontiolahden Onttolassa sijaitsevasta esikunnasta ja rajajääkärikomppaniasta sekä Ilomantsin, Lieksan ja Tohmajärven rajavartioalueista. 1.1.2011 kaikki raja- ja merivartioalueet lakkautettiin kaksiportaiseen johtamisrakenteeseen siirtymisen myötä.


title: Pohjois-Karjalan rajavartiosto

text: Rajavartoston lyhenne on P-KR ja sen komentajana vuonna 2014 toimii eversti Olli Lampinen.


title: Pohjois-Karjalan rajavartiosto

text: Vartioston nykyiset toimipisteet ovat viiden rajavartioaseman lakkauttamisen jälkeen Tohmajärven, Ilomantsin ja Lieksan rajavartioasemat sekä Niiralan rajatarkastusasema.


title: Pohjois-Karjalan rajavartiosto

text: Pohjois-Karjalan rajavartioston piirissä harjoitetaan radioamatööritoimintaa kutsumerkillä OI7R. Rajavartioston piirissä ensimmäinen kutsumerkki oli OI5R Kaakkois-Suomen rajavartioston rajakoululla Immolassa Imatralla ja toinen OI9R Lapin rajavartiostossa Ivalossa.


title: Pitkähäntäkissa

text: Pitkähäntäkissa eli puuoselotti eli margay ("Leopardus wiedii") on Etelä- ja Keski-Amerikassa elävä kissaeläin. Se on läheistä sukua oselotille ja tiikerikissalle.


title: Pitkähäntäkissa

text: Nisäkäsnimistötoimikunta on ehdottanut lajille uutta suomenkielistä nimeä "margai."


title: Pitkähäntäkissa

text: Pitkähäntäkissa muistuttaa hyvin paljon oselottia, joskin sen pää on lyhyempi, häntä pitempi ja hännän täpläkuviointi on toisenlainen. Pitkähäntäkissassa on merkittävää, että se on sukulaistaan taitavampi kiipeilijä, mistä juontuu sen puuoselotti-nimitys. Oselotti yleensä saalistaa maassa, kun taas pitkähäntäkissa voi viettää koko elämänsä puissa, saalistaen loikkimalla lintuja ja apinoita. Se on toinen kahdesta kissalajista, joiden nilkan joustavuus sallii sen laskeutua puusta pää edellä, toinen on puuleopardi. Se pystyy tarttumaan oksaan yhtä hyvin etu- kuin takatassuillaan ja hyppäämään pitkiä matkoja. Pitkähäntäkissojen on nähty roikkuvan oksista yhden tassun varassa.


title: Pitkähäntäkissa

text: Aiemmin pitkähäntäkissojen uhkana oli metsästys, mutta nykyisin lähinnä metsänhakkuut, sillä laji ei juuri liiku metsien ja pensaikkojen ulkopuolella. Naaras saa kerrallaan vain yhden tai kaksi poikasta.


title: Pitkähäntäkissa

text: Pitkähäntäkissan kokonaispituus on 80–120 cm (josta hännän osuus 35–50 cm) ja paino 2,5–4 kg. Sen turkki on väriltään keltaruskea ja mustatäpläinen, ja hännässä on rengaskuvioita. Pitkähäntäkissan silmät ovat suuret ja väriltään tummanruskeat.


title: Pitkähäntäkissa

text: Pitkähäntäkissan levinneisyysaluetta ovat Keski- ja Etelä-Amerikka Meksikosta Argentiinaan. Laji luokitellaan nykyisin silmälläpidettäväksi.


title: Hanna Granfelt

text: Hanna (Lilian) Granfelt (2. kesäkuuta 1884 Sakkola – 3. marraskuuta 1952 Helsinki) oli suomalainen oopperalaulaja (sopraano). Hän sai Pro Finlandia -mitalin vuonna 1947 ja Suomen Kulttuurirahaston kunniapalkinnon vuonna 1952.


title: Hanna Granfelt

text: Käytyään tyttökoulun Helsingissä Hanna Granfelt liittyi vuonna 1902 Kaarlo Bergbomin johtamaan Suomalaiseen teatteriin ja esiintyi useissa sen laulunäytelmissä. Samanaikaisesti hän opiskeli laulua Helsingissä Alexandra Ahngerin johdolla ja vuodesta 1904 Pariisissa Edmond Duvernoyn konservatoriossa. Hän harjoitti myös näyttämöopintoja Louis Bremontin teatterikoulussa.


title: Hanna Granfelt

text: Granfelt teki lukuisia rooleja ulkomailla, ja Richard Strauss kiinnitti hänet useiden oopperoidensa päärooleihin. Granfelt oli 1908–1910 kiinnitettynä Mannheimin hovioopperaan, 1910–1912 Berliinin Kurfüsten-oopperaan, vuonna 1913 Lontoon Covent Gardeniin ja 1915–1923 Berliinin kuninkaalliseen opperaan. Hän esiintyi myös useilla muilla ulkomaisilla oopperanäyttämöillä, muun muassa Yhdysvalloissa, Espanjassa, Alankomaissa ja Sveitsissä. Laulunopettajana Granfelt toimi Suomen lisäksi Saksassa ja Norjassa.


title: Hanna Granfelt

text: Granfeltin puoliso vuodesta 1930 oli laulaja Heikki Tuominen (1898–1946).


title: Irja Aholainen

text: Aune Irja Aholainen-Saurola (ent. "Saurén") (27. joulukuuta 1904 Helsinki – 14. elokuuta 1994 Helsinki) oli suomalainen oopperalaulaja, äänialaltaan sopraano. Hän oli kiinnitettynä Suomen Kansallisoopperaan 1928–54 ja piti lisäksi omia konsertteja ja esiintyi orkesteriteosten solistina.


title: Irja Aholainen

text: Irja Aholainen näytteli kahdessa elokuvassa: "Pohjalaisia" (1936, Maija Harri) ja "Ihmiset suviyössä" (1948, kätilö). Hän sai Pro Finlandia -mitalin vuonna 1948.


title: Irja Aholainen

text: Hänen puolisonsa vuodesta 1931 alkaen oli radioteknikko Lauri Saurola (Saurén).


title: Aino Elenius

text: Aino Sylvia Elenius-Urbano () oli suomalainen oopperalaulaja, äänialaltaan altto. Hän sai Pro Finlandia -mitalin vuonna 1948.


title: Aino Elenius

text: Hän oli kiinnitettynä Suomalaiseen oopperaan, jonka kantavia voimia hän oli. Oopperan lisäksi hän oli huomattava oratoriolaulaja.


title: Heterofonia

text: Heterofonia, alkujaan Platonin käyttämä termi, tarkoittaa primitiivistä moniäänisen musiikin muotoa, jossa on käytännössä vain yksi pää-ääni, jota muut äänet jossakin määrin muuntelevat. Katso myös polyfonia ja homofonia.


title: Maikki Järnefelt

text: Maria ”Maikki” Järnefelt-Palmgren (o.s. Pakarinen; 26. elokuuta 1871 Joensuu − 4. heinäkuuta 1929 Turku) oli suomalainen oopperalaulaja (sopraano), joka sai urallaan runsaasti kansainvälistä tunnustusta. Hän oli myös arvostettu pedagogi. Hän levytti vuosina 1904–1906 Gramophonelle parikymmentä levyä sekä Yhdysvalloissa yhden levyn vuonna 1921 ja kaksi vuonna 1929.


title: Maikki Järnefelt

text: Hänen ensimmäinen puolisonsa oli säveltäjä Armas Järnefelt, joka omisti vaimolleen useita sävellyksiä. Toinen puoliso oli säveltäjä Selim Palmgren, joka taas sovitti vaimolleen useita kansanlauluja.


title: Maikki Järnefelt

text: Häntä on kuvattu ”Joensuun kuuluisimmaksi ja rakastetuimmaksi kulttuurihahmoksi kautta aikojen”. Vuonna 1954 hänen syntymäkotinsa seinään Torikatu 9:ään kiinnitettiin taiteilija Veikko Jalavan suunnittelema pronssinen muistolaatta. Sittemmin talo on purettu, mutta muistolaatta on kiinnitetty paikalle rakennetun talon seinään.


title: Maikki Järnefelt

text: Hänet on haudattu Helsingin vanhalle hautausmaalle. Haudalla on kuvanveistäjä Arvi Tynyksen patsas, joka esittää harppua soittavaa tyttöä.


title: Elli Pihlaja

text: Elli Esteri Pihlaja (o.s. Paavola, myöh. Engström, 19. helmikuuta 1906 Töysä – 10. helmikuuta 1985) oli suomalainen oopperalaulaja. Hänen äänialansa oli sopraano. Pihlaja opiskeli laulua kotimaassa sekä Berliinissä Loeschin ja Lohmannin oppilaana. Lisäksi hän opiskeli näyttämöohjausta Wienissä Wittin johdolla.


title: Elli Pihlaja

text: Pihlaja aloitti työuransa Ylioppilasteatterissa 1931 ja jatkoi sieltä Helsingin Kansanteatteri-Työväenteatteriin vuosiksi 1934–1936. Ensikonserttinsa hän piti 1934 ja oli kiinnitettynä Suomalaiseen Oopperaan 1936–1956. Pihlaja esiintyi myös Operettiteatterissa ja oli Ruotsissa Riksteaternin kiertueella 1948 ja 1950. Lisäksi hän esiintyi ja toimi ohjaajana Neuvostoliitossa sekä teki pari pientä elokuvaroolia 1940-luvulla. Hän sai Pro Finlandia -mitalin vuonna 1953.


title: Maarit Tastula

text: Anne Maarit Katarina Tastula (s. 24. joulukuuta 1961 Kaarlela) on suomalainen toimittaja, joka on tehnyt urallaan lukuisia televisio-ohjelmia. Hän on suosittu esiintyjä ja voittanut muun muassa useita Telvis- ja Venla-palkintoja.


title: Maarit Tastula

text: Tastula on opiskellut Tampereen yliopistossa. Ennen työtään televisiossa hän työskenteli "Aamulehden" kulttuuritoimituksessa. Tastulan ensimmäinen tv-juttu oli Tove Janssonin haastattelu, jonka hän teki "Kulttuuriruutu"-nimiseen ohjelmaan. Vuonna 1988 hän sai vakinaisen pestin "Ajankohtaisesta kakkosesta". Nykyään Tastula tunnetaan parhaiten haastatteluohjelmista "Yhdenillan pysäkki" (1993–1996), "Punainen lanka" (1999–2008), "Seitsemäs taivas" (2009–2013) ja "Avec Tastula" (2014–). Hänen aiempia ohjelmasarjojaan ovat olleet "Pikku Jättiläinen, Yölento" ja "Lauantaisauna". Vuoden 2018 alussa aloitti keskusteluohjelma Flinkkilä & Tastula - kohtaamisia, jossa vuoroviikoin Anne Flinkkilä ja Maarit Tastula kohtaavat mielenkiintoisia vieraita ja keskustelevat heidän kanssa yhteiskunnallisista aiheista.


title: Maarit Tastula

text: Tastula asuu Tampereella. Hänellä on vuonna 2002 syntyneet kaksoset.


title: Palkkatyöläinen

text: Palkkatyöläinen oli SAK:n pää-äänenkannattaja. Lehden kappalemääräinen levikki oli vuonna 2015 noin 27 000 ja lukijamäärä noin 80 000. Ruotsinkielinen vastaava julkaisu oli Löntagaren ("palkansaaja"). Lehti on lakkautettu vuonna 2015.


title: Palkkatyöläinen

text: Palkkatyöläinen perustettiin vuonna 1929, kun sosialidemokraatit erosivat Suomen Ammattijärjestöstä vastalauseena kommunistien johtaman järjestön linjalle. Aloitteen lehden perustamiseksi teki Ammatillisten Järjestöjen Valtuuskunta (AVJ), ja julkaisijaksi tuli aluksi Suomen Työläisliitto, SDP:n SAJ:sta eronneille perustama eri aloja koonnut ammattiliitto. Palkkatyöläisen kaksi näyte numeroa julkaistiin marras- ja joulukuussa, ja vuoden 1930 alusta se alkoi ilmestyä säännöllisesti kerran viikossa. Uusi lehti julistautui ei-kommunistisen ammattiyhdistysväen äänenkannattajaksi ja se ilmoitti taistelevansa kommunistien karkottamiseksi ay-liikkeestä. Palkkatyöläisen ensimmäinen päätoimittaja oli E. K. Louhikko ja toimitussihteeri K.-A. Fagerholm. Nykyinen SAK pitää Palkkatyöläistä vuosina 1908–1930 ilmestyneen SAJ:n "Suomen Ammattijärjestö" -lehden perillisenä. Loppuvuonna 1930 Palkkatyöläisestä tuli Suomen Ammattiyhdistysten Keskusliiton äänenkannattaja.


title: Palkkatyöläinen

text: Vuonna 2010 SAK pohti Palkkatyöläisen paperiversion lakkauttamista. Lehden tekemistä päätettiin kuitenkin jatkaa vähentämällä ilmestymiskertoja kymmenestä viiteen vuodessa.


title: Walter Smith

text: Walter Smith OBE (s. 24. helmikuuta 1948) on skotlantilainen jalkapallomanageri ja entinen puolustaja. Hän on pitkällä urallaan vaikuttanut ennen kaikkea Rangersin valmentajana ja luotsannut seuran 10 Skotlannin mestaruuteen.


title: Walter Smith

text:
Smith aloitti peliuransa 1966 Dundee Unitedissa. Hän työskenteli pelaamisen ohessa sähköasentajana. Smith pelasi Dundee Unitedissa yhdeksän vuoden ajan, kunnes 1975 Dumbartoniin, josta palasi 1977 takaisin Dundee Unitediin.
Vamma päätti Smithin uran 29-vuotiaana ja hän ryhtyi Jim McLeanin apuvalmentajaksi Dundee Unitedissa. Smith palasi vielä kerran pelikentille ja pelasi viimeisen ottelunsa syyskuussa 1980.


title: Walter Smith

text:
Smith aloitti valmentajan taitojensa kehittämisen Jim McLeanin apuvalmentajana Dundee Unitedissa. Skotlannin jalkapalloliitto palkkasi Smithin alle 18-vuotiaiden maajoukkuevalmentajaksi 1978 ja tämä valmensi Skotlannin nuorten maailmanmestaruuteen 1982.
Smith sai seuraavaksi vastuulleen alle 21-vuotiaiden maajoukkueen ja MM-kisoissa 1986 hän toimi A-maajoukkueen päävalmentajana Alex Fergusonin apuvalmentajana.
Skotlannin maajoukkuekomennuksen jälkeen Smith siirtyi Glasgow Rangersiin Graeme Sounessin apuvalmentajaksi ja 1991 Smith seurasi Sounessia joukkueen päävalmentajana.


title: Walter Smith

text:
Smithin valmennusaikana Rangers voitti seitsemän Skotlannin Valioliigan mestaruutta, kolme Skotlannin Cupia ja neljä liigacupia. Menestyksekkäin yksittäinen kausi oli 1992/93, kun Rangers juhli triplaa eli voitti kaikki Skotlannin kentillä käydyt kilpailut.
Smithin johdolla Rangers rikkoi 1997 paikallisvastustaja Celticin peräkkäisten mestaruuksien putken yhdeksännellä perättäisellä liigamestaruudella.
Seuraavalla kaudella Rangers ei onnistunut venyttämään putkea kymmeneen vaan joukkue hävisi liigamestaruuden Celticille ja Skotlannin cupin Heartsille. Smith jätti seuran toukokuussa 1998 yhtenä seuran menestyksekkäimmistä valmentajista.


title: Walter Smith

text: Liverpoolilaisseura Everton FC palkkasi Smithin managerikseen samana vuonna. Menestys Evertonissa jäi vaatimattomaksi ja 2002 toinen skotti David Moyes korvasi Smithin seuran managerina. Kauden 2003/04 lopulla Smith toimi lyhyen aikaa Manchester Unitedin apuvalmentajana.


title: Walter Smith

text:
Joulukuussa 2004 Walter Smith valittiin Skotlannin jalkapallomaajoukkueen päävalmentajaksi. Skotlannin jalkapalloliitto valitsi Smithin Gordon Strachanin sijaan.
Smithin johdolla Skotlanti oli lähellä selvitä MM-kisoihin 2006, mutta yllätystappio Valko-Venäjälle jätti skotit rannalle.


title: Walter Smith

text: EM-kisojen 2008 karsinnat ovat alkaneet Skotlannilta hyvin ja Smithin johdolla joukkue kukisti Ranskan 1–0 Hampden Parkilla.


title: Walter Smith

text: Tammikuussa 2007 Smithin entinen seura Rangers FC ilmoitti haluavansa skotin uudeksi päävalmentajaksi yllättäen eronneen Paul Le Guenin tilalle. Smith teki lopulta 10.1.2007 vahvistetun kolmivuotisen sopimuksen tehtävistä. Skotlannin jalkapalloliitto ei ole hyväksynyt Smithin tekoa, vaan pitää sitä sopimusrikkeenä, koska Smithillä on voimassa oleva sopimus myös maajoukkueen valmentamisesta.


title: Walter Smith

text: 29. tammikuuta Skotlannin jalkapalloliitto ilmoitti palkanneensa Alex McLeishin Smithin seuraajaksi maajoukkueen päävalmentajaksi.


title: Walter Smith

text: Smithin johdolla Rangers tavoitteli kaudella 2007/08 jopa neljää pokaalia. Skotlannin liigacupissa joukkue kaatoi finaalissa Dundee Unitedin. Smith johdatti Rangersin myös UEFA Cupin finaaliin, jossa venäläisseura FK Zenit Pietari oli kuitenkin parempi maalein 2–0.


title: Walter Smith

text: Otteluruuhka kävi lopulta Smithin ja Rangersin kohtaloksi myös Skotlannin Valioliigassa. Viimeisten kierrosten väsyneet peliotteet lipsauttivat mestaruuden Celticille kolmannen kerran peräkkäin. Skotlannin Cupin finaalissa Smith ja Rangers saivat hieman balsamia haavoihin, kun Rangers kaatoi Queen of the Southin maalein 3–2.


title: Walter Smith

text: Kaudella 2008/09 Rangers aloitti jälleen Valioliigan vahvasti ja näytti marssivan mestariksi ennen Celticiä. Kauden lopulla kone alkoi kuitenkin yskiä ja Celtic taisteli mestaruudesta tasapäin aina viimeiselle kierrokselle saakka. Päätöskierroksen suvereeni 0–3 vierasvoitto Dundee Unitedista varmisti kuitenkin mestaruuden Rangersille neljän vuoden tauon jälkeen. Smith uran neljäs tuplamestaruus Rangersissa sinetöityi 30. toukokuuta, kun joukkue kaatoi cup-finaalissa Falkirkin 1–0.


title: Walter Smith

text: Joulukuussa 2009 uutisoitiin, että Smith jatkaa seuran päävalmentajana ilman sopimusta nykyisen päättyessä tammikuussa 2010. Smithin päätös on seurausta Rangersin vaikeista talousongelmista. Talousvaikeuksista huolimatta Smith johdatti Rangersin kaudella 2009/10 liigamestariksi. Smithin uran yhdeksäs mestaruus Rangersissa ratkesi kolme kierrosta ennen ylemmän loppusarjan voittoa. Kauden jälkeen hänet valittiin seitsemättä kertaa Skotlannin vuoden valmentajaksi.


title: Walter Smith

text: Toukokuun lopussa 2010 Smith teki kauden 2010/11 kattavan jatkosopimuksen Rangersin kanssa. Hän myös ilmoitti jättävänsä seuran sopimuksen päättyessä, jolloin päävalmentajaksi nousee hänen apuvalmentajansa Ally McCoist. Smith päätti uransa Rangers-valmentajana komeasti kymmenenteen Skotlannin mestaruuteensa.


title: Walter Smith

text: Toukokuun lopussa 2013 Smith palasi Rangersin organisaatioon seuran puheenjohtajaksi. Hän kuitenkin erosi seuran sisäisten riitojen vuoksi jo elokuussa 2013.


title: Outworld

text: Outworld voi tarkoittaa:


title: Nestori Lampi

text: Nestori Lampi (14. kesäkuuta 1911 Helsinki – 14. marraskuuta 1967 Helsinki) oli suomalainen näyttelijä.


title: Nestori Lampi

text: Lammen elokuvaura alkoi vuonna 1940. Lampi oli aikakautensa lihavin suomalainen elokuvanäyttelijä, minkä vuoksi Lampi sai yleensä näyteltäväkseen lihavia herroja. Lampi tuli tunnetuksi sivurooleistaan Pekka ja Pätkä ja muissa rillumarei-tyyppisissä elokuvissa. Muistettavimmat roolityöt olivat Tukulan junanlähettäjä elokuvassa "Hei, rillumarei!" (1954) ja lihava autoilija elokuvassa "Pekka ja Pätkä sammakkomiehinä" (1957). Lampi saikin uransa aikana vain sivurooleja.


title: Nestori Lampi

text: Nestori Lampi nähtiin viimeksi valkokankaalla vuonna 1959. Vuonna 1965 Lampi nähtiin Kaarlo Nuorvalan ohjaamassa opetusfilmissä "Herkullista lihavuutta".


title: Sindel

text: Sindel on fiktiivinen henkilö "Mortal Kombat" -tappelupelisarjassa.


title: Sindel

text: Sindelin kertomus alkaa traagisesti 10 000 vuotta sitten, kun hänen valtakuntansa, Edenia, joutui Shao Kahnin valtaamaksi. Sindel joutui katsomaan, kun hänen puolisonsa, kuningas Jerrod, murhattiin, hänen kansansa orjuutettiin ja Shao Kahn adoptoi hänen lapsensa, Kitanan. Tämä oli liian paljon hänelle ja Sindel teki itsemurhan.


title: Sindel

text: Tämä ei kuitenkaan ollut hänen loppunsa, sillä hänet herätettiin myöhemmin henkiin. Tämä ei kuitenkaan tapahtunut Outworldissa eikä Edeniassa vaan Earthrealmissa, koska tällä tavalla Shao Kahn kykeni alkamaan valloittamaan Earthrealmia. Hänet myös aivopestiin samalla, eikä Sindel ollut tietoinen aiemmista tapahtumista ja oli täydellisen lojaali Kahnille. Suunnitelma ei kuitenkaan onnistunut sillä Earthrealmin sankarit onnistuivat voittamaan Kahnin joukot.


title: Sindel

text: Kahn ei menettänyt ainoastaan Earthrealmia sillä Kitana sai tietää äitinsä olevan hengissä ja kertoi hänelle oikean menneisyytensä, mikä sai Sindelin Kahnia vastaan. Kahnin häviö myös erotti Outworldin Edeniasta ja Sindel palasi valtaistuimelle haluten uudelleenrakentaa maailmaansa.


title: Sindel

text: Tämä suunnitelma sai kuitenkin odottaa sillä Tanya petti kotimaailmansa ja antoi langenneen jumalan, Shinnokin, vallata palatsin Netherealmista tulleiden joukkojensa avulla. Kitana pääsi karkuun, mutta Sindel jäi kiinni ja hänet vangittiin omaan vankityrmäänäsä kunnes Shinnokin joukot voitettiin. Vihoissaan tästä viimeisimmästä kuningaskuntansa valtauksesta, Sindel käski Kitanaa johtaa armeijaa heikentynyttä Shao Kahnia vastaan jääden itse rakentamaan Edeniaa entiseen kauneuteensa.


title: Sindel

text: Hänen epäonnekseen Edenia joutui taas hyökkäyksen kohteeksi. Tällä kertaa hyökkääjä oli lohikäärmekuningas Onaga, joka oli voittanut Kitanan joukot ja hänen armeijansa, muuttaen heidät omaksi armeijakseen. Sindel vangittiin jälleen omaan vankilaansa ja tällä kertaa häntä vartioi oma tyttärensä. Jade kuitenkin onnistui vapauttamaan hänet. Pelin lopussa Sindel kukistaa Blazen ja saa uuden kyvyn, jonka avulla hän hakee Jerrodin sielun taivaasta ja herättää hänet henkiin. Sindel, Jerrod ja Kitana toimivat yhdessä tuhotakseen Shao Kahnin lopullisesti ja suojellakseen realmeja täysin.


title: Sindel

text: Vuoden 2011 Mortal Kombat pelissä Quan Chi herättää Sindelin henkiin ja manipuloi hänet pahaksi. Shao Kahn antaa Sindelille Shang Tsungin voimat vahvistaakseen häntä. Aivopesty Sindel hyökkää Earthrealmin puolustajien piilopaikkaan jossa Sindel tappaa Jaxin, Kurtis Strykerin, Kabalin, Smoken, Jaden ja Cyber Sub-Zeron heti. Kitana yritti puhua Sindelille järkeä, mutta Sindel haavoitti Kitanaa kuolettavasti ennen kuin Nightwolf uhrasi henkensä tuhotakseen Sindelin loitsullaan. Myöhemmin Sindel nähdään Netherrealmissa Quan Chin orjana yhdessä muiden kuolleiden Earthrealmin puolustajien lisäksi.


title: M10 (valtatie)

text: Valtatie M10 eli "Magistral 10" () on Venäjän liittovaltiotason päävaltatie, joka yhdistää maan kaksi suurinta kaupunkia, Moskovan ja Pietarin ja jatkuu Pietarista edelleen Suomen rajalle Vaalimaalle liittyen E18-tiehen. Se kulkee reittiä Moskova-Novgorod-Pietari-Viipuri-Suomen raja.


title: M10 (valtatie)

text:
Moskovan ja Pietarin välinen osuus on myös osa Eurooppatietä 105 ja osuus Pietarista Suomen rajalle osa Eurooppatietä 18.
Pietarin kaupunkiM10-tiellä on aloitettu moottoritien rakentaminen Moskovasta Pietariin. 700 km pitkälle moottoritielle tulee kuusi kaistaa ja Moskovan sisääntuloväylälle kymmenen kaistaa. Kyseinen tieosuus johtaa Moskovasta kaupungin kansainväliselle Šeremetjevon lentokentälle. Tielle suunnitellun tietullin ja ensimmäisen osan tiestä on määrä aueta vuonna 2013. Rakennustyöt ovat olleet laajan kiistan ja protestiliikkeen aihe jo vuosia koska tien ensimmäinen osuus on linjattu kulkemaan Himkin kaupungin suojellun metsän läpi. 26. elokuuta 2010 presidentti Medvedev määräsi rakennustyön keskeytettäväksi erimielisyyksien takia. Samalla päätös kumosi pääministeri Putinin 5.11.2008 antaman määräyksen rakentaa tielinja Himkin kautta. On puhuttu että Euroopan Unioni perääntyy tien rahoituksesta jos tie halkaisee Himkin metsän. Tien kustannukseksi on arvioitu 8 miljardia dollaria. Valmistuessaan tiellä on 32 eritasoliittymää, 167 ylikulkusiltaa ja 85 siltaa.


title: Tuotantotekniikka

text: Tuotantotekniikka käsittää kaiken sen tekniikan, jota ihminen käyttää elinkeinojensa harjoittamiseen.


title: Tuotantotekniikka

text: Valmistustekniikka (), jossa metalleista, puusta, muoveista ja muistakin raaka-aineista, kuten keraamista, tekstiileistä ja luusta valmistetaan esineitä työstämällä, muovaamalla tai yhdistämällä muihin materiaaleihin kokoamalla, hitsaamalla, kutomalla, ompelemalla, liimalla tai muulla tavalla liittämällä. Valmistustekniikan alueeseen kuluvat tuotantolaitokset koostuvat usein monista yksittäisistä, omalla ohjauksella toimivasta tai työntekijän käyttämästä tuotantokoneesta.


title: Tuotantotekniikka

text: Prosessitekniikka () sisältää sellaiset tuotantotekniikat, joissa raaka-aineita käsitellään neste-, kaasu- tai plasmamuodossa ja niitä pumpataan, sekoitetaan, keitetään tai muulla tavalla käsitellään ("prosessoidaan") ja yhdistetään muihin nesteisiin, kaasuihin tai kiinteisiin aineisiin. Prosessilaitoksen voidaan katsoa olevan yksi suuri kone, jossa on keskusvalvomo. Prosessitekniikan piiriin voidaan lukea myös sellaiset kiinteitä materiaaleja käyttävät tuotannot, joissa tuote on jatkuva nauha tai lanka. Esimerkkinä paperitehdas, lehtipaino, metallivalssaamo tai lankakehräämöt ja kangasvärjäämöt. Myös voimalaitokset luetaan prosessitekniikan piiriin.


title: Tuotantotekniikka

text: Kolmanteen ryhmään kuuluvat kaikki muut tuotantotekniikat, jotka eivät sisälly kahteen edelliseen. Tähän ryhmään kuuluvat:


title: Tuotantotekniikka

text: Valmistustekniikan ja prosessitekniikan välimaastoon sisältyy eräitä aloja, kuten keraaminen teollisuus ja puolijohdeteollisuus, joissa osa työvaiheista on prosessitekniikkaa ja osa valmistustekniikkaa. Englannin kielessä käyttävät näillä aloilla usein sanaa "fabrication".


title: Benitoiitti

text: Benitoiitti on kirkkaan sininen, erityisesti keräilijöiden arvostama, harvinainen jalokivi. Se sai nimensä ainoan löytöpaikkansa, Kalifornian San Beniton mukaan. Sen Mohsin kovuus on 6–6,5 ja sen kemiallinen koostumus on barium-titaanisilikaattia (BaTiSiO). Benitoiitti muodostaa trigonisia kaksoispyramidin muotoisia kiteitä. Kiteet ovat yleensä pieniä ja ne kasvavat magmakivissä. San Benitossa benitoiittia löydetään serpentiinisuonissa neptuniitin ja natroliitin kanssa. Suurin hiottu benitoiitti-kivi on 7,80 karaattia (Washingtonin Smithsonian Institution).


title: Metsäomenapuu

text: Metsäomenapuu ("Malus sylvestris") on Euroopassa laajalle levinnyt villi omenapuulaji. Laji on Suomessa uhanalainen ja rauhoitettu.


title: Metsäomenapuu

text: Metsäomenapuu on pieni pensasmainen puu, joka kasvaa enintään 8 metriä korkeaksi. Ulkonäöltään se muistuttaa sukulaistaan tarhaomenapuuta ("Malus domestica"). Runko on harvoin suora, ja oksat ovat haaraisia ja jäykin orapiikein varustettuja. Lehdet ovat kooltaan 3–8 cm, ja muodoltaan puikeat ja sahalaitaiset. Kukinto on valkoinen tai vaaleanpunainen. Metsäomenapuu kukkii touko–kesäkuussa. Hedelmänä on pieni pyöreä omena, halkaisijaltaan vain 1–2 cm. Maultaan vihreä omena on hyvin kitkerä, eikä sovellu ihmisruoaksi. Linnut ja monet nisäkkäät syövät niitä, näin levittäen niiden siemeniä.


title: Metsäomenapuu

text: Metsäomenapuu risteytyy luonnossa tarhaomenapuun kanssa. Syntyneet jälkeläiset ("M. domestica" x "sylvestris") ovat hedelmällisiä ja niiden erottaminen villeistä yksilöistä on vaikeaa. Risteymät ovat jo paikoin yleisempiä kuin metsäomenapuut.


title: Metsäomenapuu

text: Metsäomenapuu kasvaa lähes koko Euroopassa Keski-Venäjälle ja Kaukasukselle saakka. Pohjoisessa levinneisyysalue ulottuu Pohjoismaiden eteläosiin. Lajia tavataan myös Pohjois-Amerikan länsiosissa. Suomi on metsäomenapuun levinneisyyden pohjoisrajalla. Lajia tavataan luonnonvaraisena vain Ahvenanmaalla, Varsinais-Suomessa ja erittäin harvinaisena Uudenmaan rannikkoalueella.


title: Metsäomenapuu

text: Metsäomenapuu on kalkinsuosija, ja se viihtyy kuivahkoissa ja kivikkoisissa rinne- ja kallionaluslehdoissa, lehdesniityillä, metsänreunoissa ja rantapensaikoissa. Lajin leviämistä pohjoisemmaksi estää sen kylmänarkuus. Koska laji on ristipölytteinen, toisin sanoen hedelmöityäkseen kasvi tarvitsee toisen kasviyksilön siitepölyä, ja harvalukuinen, uhkaa sitä katoaminen Suomen lajistosta. Harvinaistumisen syitä on monia. Tärkeimpiä ovat laidunnuksen loppuminen saaristossa, minkä johdosta entiset kasvupaikat ovat kasvaneet umpeen, sekä metsänhakkuut, joiden yhteydessä on vahingossa tai tahallaan kaadettu myös metsäomenapuita. Suurin uhka lajille on kuitenkin sen risteytyminen tarhaomenapuun kanssa.


title: Metsäomenapuu

text: Omenapuun puuaines on hyvin lujaa ja sitä on käytetty tarvekalujen valmistukseen. Saaristossa ainakin soutuveneiden hankaimet eli tullat on tavattu tehdä omenapuusta. Kaarnasta saatavaa keltaista väriä on käytetty värjäykseen. Kukinnoista ja lehdistä on tehty uutteita joidenkin vaivojen hoitamiseen. Omenat ovat liian kitkeriä syötäviksi, mutta niistä on valmistettu mm. siideriä ja hilloa.


title: OMAP

text: OMAP () on Texas Instrumentsin valmistama mikropiirisarja.


title: OMAP

text: OMAP juontaa juurensa Texas Instrumentsin ja Nokian yhteistyöstä. Alun perin Nokia oli tilannut Texas Instrumentsilta omiin puhelimiinsa piirejä, joissa oli ARM-suoritin ja Texas Instrumentsin C5X-sarjan signaaliprosessori (DSP) samalla piirillä, mutta myydäkseen S60-käyttöliittymää muille puhelinvalmistajille Nokia halusi yleisen kenen tahansa ostettavissa olevan raudan joka pyörittäisi S60:tä.


title: OMAP

text: Useimmat OMAP-sarjan piirit sisältävät samalla piirillä ARM-suorittimen, TMS320 C55X-sarjan signaaliprosessorin sekä muuta toiminnallisuutta. Kaikissa OMAP-piireissä ei kuitenkaan signaaliprosessoria ole. Tarkoituksena on, että ARM-suorittimella ajetaan normaaleja ohjelmia kuten puhelimen käyttöliittymää, signaaliprosessorilla voidaan esimerkiksi purkaa ja pakata ääntä ja kuvaa.


title: OMAP

text: OMAP-sarjan piirejä käytetään muun muassa useissa Nokian matkapuhelimissa, kuten Nokian E- ja N-sarjoissa sekä joissakin vanhemmissa malleissa, kuten Nokia 6630 ja Nokia 3650. OMAP-piirejä käytetään myös uudemmissa HP:n iPaq-kämmentietokoneissa.


title: OMAP

text: OMAP1xxx-sarjan malleissa ARM-ytimenä on ARM9.


title: OMAP

text: OMAP2xxx-sarjan malleissa ARM-ytimenä tehokkaampi ARM11.


title: OMAP

text: OMAP2xxx-malleissa on myös PowerVR MBX-sarjan grafiikkasuoritin.


title: OMAP

text: OMAP3xxx-sarjan malleissa on ARM Cortex A8 CPU ja osassa malleista on PowerVR SGX grafiikkasuoritin.


title: OMAP

text: OMAP 4 on käytössä mm. Google Glass-laitteessa (TI OMAP 4430).


title: OMAP

text: Malleissa on ARM Cortex A8 CPU ja PowerVR SGX GPU.


title: OMAP

text: OMAP 5 malleissa on ARM Cortex-A15 CPU ja PowerVR SGX GPU.


title: Pim Verbeek

text: Pim Verbeek (s. 12. maaliskuuta 1956 Rotterdam) on alankomaalainen jalkapallovalmentaja ja entinen pelaaja. Tammikuusta 2017 lähtien hän on toiminut Omanin jalkapallomaajoukkueen päävalmentajana.


title: Pim Verbeek

text: Peliuransa jälkeen Verbeek on tehnyt pitkän ja värikkään uran valmentajana. Hän aloitti 1981 Sparta Rotterdamin päävalmentajana vain 25-vuotiaana. Ura ei saanut tulta alleen, vaikka Verbeek toimikin 1989–1991 Feyenoordin päävalmentajan yhdessä ruotsalaisen Gunder Bengtssonin kanssa. Tuona aikana seura voitti vain yhden Alankomaiden Cupin mestaruuden.


title: Pim Verbeek

text: Valmennettuaan Alankomaiden lisäksi myös Japanissa Verbeek siirtyi vuonna 2000 Guus Hiddinkin apuvalmentajaksi Etelä-Korean jalkapallomaajoukkueeseen. Yhdessä Hiddinkin kanssa hän oli luotsaamassa toisen isäntämaan historiallisesti neljänneksi MM-kisoissa 2002. Menestyskisojen jälkeen Verbeek palasi Alankomaihin PSV Eindhovenin reservijoukkueen valmentajaksi.


title: Pim Verbeek

text: 2003 Verbeek luotsasi japanilaisseura Kyoto Purple Sangaa ja seuraavana vuonna lyhyen aikaa Alankomaiden Antillien jalkapallomaajoukkuetta. Marraskuusta 2004 huhtikuuhun 2005 Verbeek toimi maanmiehensä Dick Advocaatin apuvalmentajana saksalaisseura Borussia Mönchengladbachissa.


title: Pim Verbeek

text: Lokakuussa 2005 Verbeek palasi Etelä-Koreaan, tällä kertaa maajoukkuevalmentaja-Advocaatin apulaiseksi. Kun joukkue jäi lohkovaiheeseen MM-kisoissa 2006, Advocaat erosi ja Verbeek nousi maajoukkueen päävalmentajan tehtäviin. Hän jätti Etelä-Korean vuoden 2007 Aasian-mestaruuskilpailujen jälkeen.


title: Pim Verbeek

text: Joulukuussa 2007 Verbeek palkattiin Australian maajoukkueen valmentajaksi tavoitteena johtaa maa vuoden 2010 MM-kisoihin. Verbeek onnistui tavoitteessaan ja Australia varmisti lopputurnauspaikkansa jo kesäkuussa 2009. Maaliskuussa 2010 hän ilmoitti jättävänsä Australian maajoukkueen MM-kisojen jälkeen. Huhtikuussa 2010 uutisoitiin, että Verbeek siirtyy MM-kisojen jälkeen Marokon jalkapalloliiton palvelukseen. Hän tulee vastaamaan olympiajoukkueen sekä alle 17- ja 19 -vuotiaiden maajoukkueiden valmennuksesta. Verbeek päätti uransa Australian päävalmentajana MM-alkulohkon kolmanteen sijaan. Kisat 4–0 murskatappiolla Saksalle aloittanut Australia pelasi tasan Ghanan kanssa ja voitti päätösottelussa Serbian 2–1.


title: Pim Verbeek

text: Verbeek luotsasi Marokon joukkuetta Lontoon olympialaisissa 2012, joissa Marokko pelasi alkulohkossaan tasan Hondurasia ja Espanjaa vastaan sekä hävisi Japanille. Näin joukkueen pelit päättyivät lohkovaiheeseen. Hän jätti Marokon kesällä 2014 sopimuksensa umpeuduttua. Marraskuussa 2015 Verbeekistä tuli Sparta Rotterdamin tekninen johtaja.


title: Pim Verbeek

text: Marraskuussa 2016 Verbeek palasi valmennustehtäviin tehtyään sopimuksen Omanin jalkapallomaajoukkueen päävalmentajan tehtävistä. Hän aloitti valmentajana tammikuussa 2017.


title: Salava

text: Salava eli piilipuu ("Salix fragilis") on pajujen laajaan sukuun kuuluva puu.


title: Salava

text: Salava kasvaa suureksi pensaaksi tai jopa 20 metriä korkeaksi puuksi, Etelä-Euroopassa jopa 27 m korkeaksi. Oksat lähtevät rungosta melko jyrkässä kulmassa ja murtuvat helposti tyvestä. Vuosikasvaimet ovat kaljuja ja kiiltäviä, väriltään joko punaisia tai vihreitä. Lehdet ovat muodoltaan suikeita, 10–12 cm pitkiä, päältä kiiltäviä ja molemmin puolin kaljuja. Silmut ovat pieniä, noin 2 mm, ja kiiltävän ruskeita. Kukinto on 5–7 cm pitkä keltainen norkko. Salava kukkii vasta kesällä lehtien jo puhjettua.


title: Salava

text: Salava kasvaa luonnonvaraisena Euroopassa ja Aasiassa. Suomessa se on luultavasti tuontipuu, jota on istutettu pihoille, puistoihin ja puutarhoihin. Tunnettuja salavalajikkeita on esimerkiksi terijoensalava ('Bullata').


title: Ferrari F355

text: Ferrari F355 on Ferrarin vuosina 1994–1999 valmistama urheiluauto. Sen edeltäjä on Ferrari 348, ja seuraaja Ferrari 360.


title: Ferrari F355

text: Autoa on valmistettu coupé-korisena Berlinettana, Targa-kattoisena GTS:nä sekä avomallisena Spiderina. Kaikissa malleissa on käytetty samaa 3,5-litraista V8-moottoria, jonka maksimiteho on noin 380 hv. Moottori oli esittelyhetkellään litrateholtaan yksi maailman tehokkaimmista vapaastihengittävistä sarjavalmisteisista autoista.


title: Ferrari F355

text: Auton ensiesittely tapahtui Geneven autonäyttelyssä maaliskuussa vuonna 1994. Alkuun auto oli saatavilla sekä coupé-korisena Berlinettana ja targa-kattoisena GTS:nä. Targassa on irrotettava kattopaneelit, jotka pystyy sijoittamaan ajon ajaksi istuimien taakse. Vuonna 1995 esiteltiin myös Spider-avomalli. Jäykimmästä koristaan johtuen ajo-ominaisuuksiltaan paras malli on kovakattoinen Berlinetta. Auto muodostui markkinoilla erittäin menestyksekkääksi ja siitä tuli silloin kaikkien aikojen eniten myyty Ferrari-malli. Se myös paransi yhtiön heikkoa taloudellista tilannetta merkittävästi. Auton kokonaistuotantomääräksi saatiin noin 12 000 kpl.


title: Ferrari F355

text: Koriltaan auto on kaksipaikkanen ja keskimoottorinen. Kori on alumiinia ja terästä. Jousitus on kuljettajan säädettävissä erikseen normaaliin ja sporttiseen ajoon. Takavetoisen auton tasauspyörästössä käytetään 40 prosenttista lukkoa. Vaihteisto on mekaanisesti toimiva 6-portainen manuaali. Ensiesittely oli syksyllä 1997 ja keväästä 1998 lähtien autoon oli saatavilla ensimmäisena sarjavalmisteisena autona F1-autoista tutut rattiin sijoitetut vaihdevalitsimet. Tällä vaihtoehdolla valmistetun auton mallimerkinnän edestä poistettiin F-kirjain ja sitä markkinoitiin nimellä 355F1. Kyseessä on kuitenkin manuaalivaihteisto, jossa on hydraulisesti ohjattu kytkin. Vaihteenvaihto toimii kuitenkin elektronisesti vain 150 millisekunnissa.


title: Ferrari F355

text: Jarrut olivat lukkiutumattomat, mutta kuljettaja pystyy kytkimestä valitsemaan ne toimimaan myös perinteisesti. Vuonna 1996 mallissa esiteltiin uusina turvavarusteina kuljettajan ja matkustajan turvatyynyt. Samalla ratti vaihdettiin alkuperäistä suurempikehäiseksi.


title: Ferrari F355

text: Vesijäähdytteinen V8-moottori on johdannainen 348-mallissa käytetystä moottorista. Iskutilavuudeltaan se oli kuitenkin 0,1 litraa suurempi ja siinä käytettiin viisiventtiilitekniikkaa. Esittelyhetkellään 355:n moottorin litrateho oli yksi suurimmista vapaastihengittävissä autoissa nähdyistä. Pitkittäin asennetun moottorin V-kulma on 90 astetta ja kokonaispaino 168 kg. Vuonna 1996 moottorinohjausjärjestelmää päivitettiin pienempipäästöiseksi. Alkupään malleja kutsutaankin tässä suhteessa 2.7-malleiksi ja vuodesta 1996 eteenpäin valmistettuja auto 5.2-malleiksi. Ohjausjärjestelmän muutoksen yhteydessä auton maksimiteho hieman laski.Vuonna 1996 esiteltiin F335 Challenge -malli, joka oli tarkoitettu kilpailemaan omassa merkkiluokassaan. Auto on mitoiltaan ja moottoriltaan identtinen normaalimallin kanssa. Ainoana erona on autoon asennetut kuppi-istuimet, suurempi spoileri ja turvakaaret. F355 Challenge ei ole katukelpoinen ja sitä on valmistettu ainoastaan 109 kappaletta.


title: Ferrari F355

text: F355-tuotannon loppuvaiheissa Maranellossa valmistettiin vielä 100 kappaleen erikoiserä Serie Fiorano -erikoismallia. Autoissa on hieman normaalia matalampi alusta ja niiden ajo-ominaisuuksia on parannettu muun muassa leveämmällä raideleveydellä ja nopeammalla ohjauksella. Suurin osa autoista on Spider-mallia ja ne tunnistaa kojetaulun mallikilvestä.


title: Ferrari F355

text: Valmistaja on ilmoittanut kaikille korimalleille samat suoritusarvot.


title: C. A. R. Hoare

text: Charles Antony Richard "Tony" Hoare (s. 11. tammikuuta 1934, Colombo, Sri Lanka) on brittiläinen tietojenkäsittelytieteilijä. Hän on kehittänyt muun muassa pikalajittelualgoritmin ja Hoaren logiikan sekä monitorit ratkaisuksi moniajojärjestelmien lukkiutumatilanteisiin.


title: C. A. R. Hoare

text: Hoare sai Turing-palkinnon vuonna 1980.


title: Suomen kansainväliset rajanylityspaikat

text: Kansainvälinen rajanylityspaikka on valtioneuvoston asetuksen 25.8.2005/652 mukainen korkeamman tason rajanylityspaikka, joka on tarkoitettu kansainväliselle matkustajaliikenteelle. Jako kansainvälisiin rajanylityspaikkoihin ja tilapäisiin, mahdollisesti vain osan vuorokaudessa auki oleviin tai muuten rajoitettuihin rajanylityspaikkoihin on määritelty Suomen ja Venäjän federaation kesken valtiosopimuksella SopS 66/1994.


title: Viattomien lasten päivä

text: Viattomien lasten päivä on kristinuskossa juhlapäivä, jota vietetään niiden beetlehemiläisten lasten muistoksi, jotka kuningas Herodes Matteuksen evankeliumin 2. luvun mukaan surmautti.


title: Viattomien lasten päivä

text: Päivää vietetään useimmissa kristillisissä maissa 28. joulukuuta. Espanjassa ja Latinalaisessa Amerikassa kyseisenä päivänä on tapana tehdä piloja muiden maiden aprillipäivän tapaan. Ruotsissa ja Suomessa viattomien lasten päivä oli ennen vuotta 1774 pyhäpäivä (neljäs joulupäivä). Se oli niin sanottu pikkupyhä eli päivä, joka oli niin pyhä ettei saanut tehdä työtä mutta ei niin pyhä että olisi pitänyt viettää sitä uskonnollisen hartaasti.


title: Wim Jansen

text: Wilhelmus ”Wim” Marinus Anthonius Jansen (s. 28. lokakuuta 1946 Rotterdam) on alankomaalainen jalkapaaloilija ja jalkapallovalmentaja. Hän saavutti pelaajana MM-hopeaa vuosina 1974 ja 1978.


title: Wim Jansen

text: Jansen pelasi suurimman osan urastaan kotikaupunkinsa Rotterdamin suurseurassa Feyenoordissa. Feyenoordissa Jansen voitti neljä Alankomaiden mestaruuttaa, yhden Alankomaiden Cupin sekä UEFA Cupin. Feyenoordissa Jansen voitti myös Euroopan Cupin vuonna 1970, kun Celtic FC kaatui finaalissa 2–1. 1980 Jansen siirtyi Feyenoordista yhdysvaltalaiseen Washington Diplomatsiin. Jansen pelasi Washingtonissa 27 ottelua kunnes palasi takaisin kotimaahansa ja AFC Ajaxin riveihin. 1982 Jansen siirtyi Ajaxista takaisin Washington Diplomatsiin, jossa päätti uransa vuonna 1983.


title: Wim Jansen

text: Alankomaiden jalkapallomaajoukkueessa Jansen pelasi 65 A-maaottelua ja teki niissä yhden maalin. Jansen oli mukana MM-kisoissa 1974 ja 1978, joissa molemmissa joukkue saavutti hopeaa.


title: Wim Jansen

text:
Seurat pelaajanaMeriitit pelaajanaJansen aloitti valmennusuransa Feyenoord Rotterdamissa nuorisojoukkueen valmentajana 1982. Kaudella 1986–1987 hän toimi päävalmentaja Rinus Israëlin apuvalmentajana.
Feyenoordista Jansen siirtyi kaudeksi 1987–1988 päävalmentajaksi belgialaisseura SC Lokereniin. Belgiseurassa Jansen valmensi yhden kauden ennen siirtymistään SVV Dordrechtin tekniseksi johtajaksi.


title: Wim Jansen

text: Jansen palasi valmennustehtäviin 1991 ja Feyenoordin päävalmentajaksi. Jansen luotsasi Feyenoordin KNVB Cupin voittoon 1991 ja 1992. Cup-voittajien Cupissa 1991/92 Jansen johdatti Feyenoordin välieriin, joissa se hävisi ranskalaiselle AS Monacolle vierasmaalisäännön perusteella.


title: Wim Jansen

text: Jansen siirtyi 1992 Feyenoordin tekniseksi johtajaksi. Päävalmentajaksi nousseen Hans Dorjeen sairastuttua Jansen palasi lyhyeksi aikaa päävalmentajaksi kunnes Willem van Hanegem otti tehtävän vastaan. Feyenoord voitti Alankomaiden mestaruuden 1993 ja Cupin 1994 Jansenin toimiessa teknisenä johtajana.


title: Wim Jansen

text:
Joulukuusta 1993 helmikuuhun 1994 Jansen toimi Saudi-Arabian jalkapallomaajoukkueen päävalmentajan Leo Beenhakkerin apuvalmentajana.
1994 Jansen siirtyi japanilaisen Sanfrecce Hiroshiman päävalmentajaksi. Joukkue ei saavuttanut suuria voittoja ja kesäkuussa 1997 Jansen korvasi erotetun Tommy Burnsin skotlantilaisen Celticin päävalmentajana. Jansenista tuli Celticin ensimmäinen Britteinsaarten ulkopuolelta tullut päävalmentaja.


title: Wim Jansen

text: Jansen nousi legendaaristen Celtic-luotsien joukkoon luotsaamalla seuran Skotlannin Valioliigan voittoon 1998 kymmenen vuoden tauon jälkeen. Samalla kaudella Celtic voitti myös Skotlannin liigacupin. Jansen erosi seuran peräsimestä 1998 mestaruuksien jälkeen riitauduttuaan General Manager Jock Brownin kanssa.


title: Wim Jansen

text: Vuonna 2002 Jansen palasi valmennushommiin toimien kauden ajan japanilaisen Urawa Red Diamondsin apulaisvalmentajana.


title: Wim Jansen

text: Seurat valmentajanaMeriitit valmentajana


title: Saluki

text: Saluki eli persianvinttikoira (tunnetaan myös nimellä gasellikoira) on itämainen vinttikoira. Rotu kuuluu maailman vanhimpiin, sillä salukeja tai niiden läheisiä sukulaisia esiintyy monenlaisissa arkeologisissa löydöissä ajalta 5 000–6 000 eaa.


title: Saluki

text: Salukilla on muiden vinttikoirien tapaan varsin ylväs ulkonäkö, ja siitä heijastuu itämaista tyylikkyyttä ja arvokkuutta. Salukeista löytyy kahta erilaista muunnosta: pitkä- ja sileäkarvainen, joista jälkimmäinen on harvinaisempi. Saluki saa rotumääritelmän mukaan olla minkä värinen tahansa, myös kaikki väriyhdistelmät sallitaan. Ainoastaan brindle (juovikkuus) ei ole toivottua, mutta sitäkin väriä esiintyy. Karva on laadultaan sileää ja pehmeää. Pitkäkarvaisella salukilla pitkää karvaa eli hapsutusta esiintyy korvissa, raajojen takaosissa, tassuissa sekä hännässä. Sileäkarvaisen salukin turkki on kauttaaltaan lyhyt. Salukin rungon pituus on yleensä suunnilleen sama kuin säkäkorkeus, vaikka yleisvaikutelma saattaa antaa aavistuksen suorakaiteenomaisen vaikutelman. Urosten säkäkorkeus on 58−71 cm, nartuilla hieman pienempi. Saluki on kohtuullisesti kulmautunut ja sen alalinja kuroutuu. Salukin ilme on rauhallinen ja silmät ovat kauas katsovat.


title: Saluki

text: Saluki on alkuperäiseltä käyttötarkoitukseltaan näöllä metsästävä ja saaliin kiinniottava koira. Salukilla on yleensä vahva metsästysvietti, ja se osaa metsästää tehokkaasti. Suomessa saluki ei ole metsästyskoirarotu eikä sitä kiinniottavana koirana saa käyttää varsinaisena metsästyskoirana. Metsästysviettiään saluki voi toteuttaa vinttikoirien maasto- ja ratajuoksukokeissa.


title: Saluki

text: Vieraita kohtaan salukit ovat jossain määrin varautuneita, mutta eivät aggressiivisia tai arkoja. Luonteeltaan saluki on suhteellisen pehmeä eikä sillä ole suurta miellyttämisen halua. Omistajalta vaaditaan määrätietoisuutta, kekseliäisyyttä sekä kärsivällisyyttä salukia koulutettaessa. Saluki pysyy yleensä leikkisänä koko elämänsä. Rotu on energinen ja tarvitsee varsinkin nuorena suhteellisen paljon liikuntaa purkaakseen energiaansa. Vanhemmiten saluki on tavallisesti huomaamaton ja rauhallinen perheenjäsen. Salukeilla on yleensä vain vähän vahti- ja vartiointitaipumusta.


title: Saluki

text: Salukin juuret löytyvät Lähi-idästä ja Pohjois-Afrikasta jo noin 6 000 vuotta eaa. Sitä voidaan pitää ehkä maailman vanhimpana koirarotuna. Rodun ulkonäkö ja käyttötarkoitus ovat säilyneet lähes ennallaan tähän päivään saakka.


title: Saluki

text: Salukeilla oli aivan erityinen asema islaminuskoisten keskuudessa, vaikka uskonnon mukaan koirat ovat yleensä saastaisia. Salukeita pidettiin "Allahin lahjana maailmalle". Salukia ei voinut ostaa, vaan sen saattoi saada ainoastaan lahjaksi. Kiimaisia narttuja suojeltiin uroksilta, jotta rotu pysyisi puhtaana. Kerrotaan, että saluki sai nukkua isäntänsä kanssa teltassa ja syödä samaa ruokaa kuin isäntä.


title: Saluki

text: Suomeen saapui ensimmäinen saluki vuonna 1941. Nykyisin Suomessa rekisteröidään vuosittain noin 70 pentua.


title: Saluki

text: Saluki kehittyy hitaasti ja on suhteellisen pitkäikäinen. Saluki on perusterve rotu. Rodussa tavataan sekä autoimmuuni- että sydänsairauksia. Myös allergiat ovat yleistyneet jonkin verran. Salukit voivat saada suuria pentueita, tyypillisesti pentuja on 6−10.


title: Yki Nummi

text: Yrjö Kalevi ”Yki” Nummi (31. lokakuuta 1925 Yungshuen, Hunan, Kiina – 12. maaliskuuta 1984 Helsinki) oli suomalainen muotoilija, joka tunnetaan erityisesti valaisinsuunnittelijana ja Tikkurilan Jokeri-värikartan kehittäjänä.


title: Yki Nummi

text: Nummi syntyi vuonna 1925 Kiinassa suomalaiseen lähetyssaarnaajaperheeseen. Suomeen muutettuaan hän valmistui ylioppilaaksi vuonna 1945 ja ryhtyi sen jälkeen opiskelemaan fysiikkaa ja matematiikkaa. Mieli kuitenkin muuttui ja Nummi vaihtoi Helsingin Taideteolliseen oppilaitokseen, josta valmistui vuonna 1950.


title: Yki Nummi

text: Valmistuttuaan Nummi kaavaili taidemaalariksi ryhtymistä, mutta sai muotoilijan töitä Ornon valaisintehtaalta, jossa työskenteli vuoteen 1958 asti. Hän suunnitteli valaisimia myös Sanka Oy:lle. Hänen moderneille valaisimilleen tunnusomaista oli muovimateriaalien uraauurtava käyttö. Monet valaisinmallit ovat nykyisin perikunnan lisenssillä kotimaisen valaisinvalmistajan (Innolux) Innojok Oy:n uustuotannossa.


title: Yki Nummi

text: Nummi kuvasi valaisinmuotoiluaan vuonna 1958 näin:Jokainen tarpeeton osa tai koriste lisää valaisimen hintaa ja huonontaa sen hyötysuhdetta. – – Tämä on tietenkin erittäin voimakas muotoa karsiva ja puhdistava tekijä: yksinkertaisimmat geometriset muodot, pallot, kartiot, lieriöt sekä hyperboloidi- ja paraboloidipinnat muodostavat tällä hetkellä oikeaoppisen muotovaraston.


title: Yki Nummi

text: Vuodesta 1958 vuoteen 1975 Nummi työskenteli Tikkurilan maalitehtaalla ja suunnitteli muun muassa Jokeri-värikarttajärjestelmän. Hän jatkoi työskentelyä myös Ornossa vuoteen 1974, jolloin päätti keskittyä värisuunnitteluun, jota piti merkittävimpänä saavutuksenaan. Nummi oli ahkera lehtikirjoittaja ja suunnitteli myös kirjankansia sekä 1950-luvulla jalopuuta ja muovia yhdistäviä astioita Sanka-yhtiölle.


title: Yki Nummi

text: Työstään muotoilijana Nummi sai useita tunnustuksia, mm. Milanon triennaalin kultamitalin vuosina 1954 ja 1957 sekä Pro Finlandia -mitalin vuonna 1971. Yki Nummen veljiä olivat kirjailija Lassi Nummi ja säveltäjä Seppo Nummi.


title: Kanadaneskimokoira

text: Kanadaneskimokoira ("canadian eskimo dog") on vanha kanadalainen rekikoirarotu. Sillä ei ole mitään tekemistä pienen valkoisen amerikaneskimokoiran kanssa, joka on läheisempää sukua saksanpystykorville ja on aina toiminut seurakoirana. Kanadaneskimokoira kuului aiemmin FCI:n hyväksymien rotujen listalle numerolla # 211, mutta poistettiin sieltä, kun sen rotumääritelmä korvattiin tanskalaisen grönlanninkoiran rotumääritelmällä. Vuonna 2018 FCI kuitenkin päätti virallistaa kanadaneskimokoiran uudelleen sekä julkaista sen päivitetyn rotumääritelmän.


title: Kanadaneskimokoira

text:
Iso-Britanniassa sekä kanadaneskimokoira että grönlanninkoira luokitellaan "eskimokoiraksi". Ne ovat kuitenkin kotoisin eri alueilta ja niillä on jonkin verran rakenteellisia eroja, jotka myös FCI rodun uudelleen hyväksymisen myötä tunnustaa.
Kanadaneskimokoira on suurikokoinen, pitkäselkäinen ja vahvarakenteinen pystykorva. Sillä on kiilamainen pää ja vinot silmät. Uroksen säkäkorkeus on 55-60 cm ja nartun 50-57 cm. Uros painaa 30-50 kg ja narttu 25-40 kg. Rodusta on kaksi eri muunnosta, lyhyt- ja pitkäkarvainen. Lyhytkarvaisen karva on 2,5-5 cm pitkää ja pitkäkarvaisen 12-20 cm pitkää. Molempien karvapeite on säänkestävä ja tiheä. Kaikki värit sallitaan, mutta harmaa, mustavalkoinen ja kastanjanruskea ovat niistä tavallisimpia.


title: Kanadaneskimokoira

text: Kanadaneskimokoira on vahvatahtoinen koira, joka tarvitsee itsevarman ja johdonmukaisen omistajan. Se on rohkea, uskollinen ja omistajaansa kiintynyt. Se on laumakoira, mutta se tulee vain harvoin toimeen vieraiden koirien kanssa. Se on vieraita kohtaan varautunut, muttei aggressiivinen. Tutuille ihmisille se on yleensä ystävällinen. Kanadaneskimokoiran tyypillisin ääntelytapa on ulvominen eikä se juurikaan hauku. Se on sitkeä ja kestävä, minkä vuoksi se pärjää hyvin ankarissa ja kylmissä olosuhteissa. Se tarvitsee paljon liikuntaa ja onkin parhaimmillaan työkoirana. Sen luontevin elinympäristö on erämaa tai maaseutu. Kerrostaloon se ei sovi.


title: Kanadaneskimokoira

text: Kanadaneskimokoira on erittäin vanha rotu. Eskimot käyttivät sitä aiemmin paitsi taakan ja reen vetoon, myös karhun ja hylkeen metsästykseen. Se liikkui heidän mukanaan alueelta toiselle ravinnon perässä.


title: Kanadaneskimokoira

text: Vuonna 1959 Amerikan kennelliitto (AKC) poisti kanadaneskimokoiran virallisista roduista, johtuen koirien pienestä lukumäärästä. 1970-luvulla rotua alettiin kuitenkin elvyttää uudestaan.


title: Kanadaneskimokoira

text: Kanadaneskimokoira on säilynyt hyvin terveenä, sillä sen jalostuksessa tärkeintä ovat olleet hyvät työskentelyominaisuudet ja luonne.


title: Kanadaneskimokoira

text: Gómez-Toldrà, Salvador: Suuri koirakirja osa 3


Kanadaneskimokoira


title: Luminesenssi

text: Luminesenssi tarkoittaa ilmiötä, jossa atomin tai molekyylin viritystila purkautuu, ja atomi palaa alemmalle energiatasolle vapauttaen ylimääräisen energian valona. Useimmiten atomin tai molekyylin viritystilan aiheuttaa esimerkiksi valo, ultraääni tai voimakas sähkökenttä. Luminesenssi-ilmiö jaotellaan alalajeihin viritystilan muodostumistavan mukaan.


title: Luminesenssi

text: Luminesenssissa atomi virittyy eli atomin elektroni siirtyy korkeammalle viritystilalle. Tämä voi tapahtua esimerkiksi atomin absorboidessa fotonin, jolloin kyse on fotoluminesenssista. Viritystilan purkautuessa atomi emittoi energian yhtenä tai useampana fotonina, joiden yhteen laskettu energia on pienempi kuin alkuperäisen viritystilan. Osa energiasta muuttuu lämmöksi.


title: Luminesenssi

text: Virittyminen: formula_1


title: Luminesenssi

text: Luminesenssi (fotonien emissio): formula_2


title: Luminesenssi

text:
formula_3 on fotonien energia missä h = Planckin vakio ja formula_4 on valon taajuus.
S-tila on luminesoivan molekyylin perustila ja S-tila on sen virittynyt tila.


title: Luminesenssi

text: Luminesenssin tehokkuus eli hyötysuhde on absorboitujen ja emittoitujen fotonien suhde:


Luminesenssi


title: Luminesenssi

text: Korkein fluoresenssin tehokkuus on 1,0 (100 %), jossa jokainen absorboitu fotoni emittoituu ja energiaa ei vapaudu muissa muodoissa. Jo yhdisteitä, joiden luminesenssin tehokkuus on 0,10 pidetään hyvin luminesoivina.


title: Populäärimusiikkia Vittulajänkältä (elokuva)

text: Populäärimusiikkia Vittulajänkältä ("Populärmusik från Vittula") on vuonna 2004 valmistunut ruotsalais-suomalainen elokuva, joka perustuu Mikael Niemen samannimiseen kirjaan.


title: Deutsche Bahn

text: Deutsche Bahn AG eli DB on Saksan valtion omistama liikennekonserni. Deutsche Bahn vastaa tytäryhtiöineen suurimmasta osasta Saksan rautatieliikenteestä sekä rautatieverkon kunnossapidosta ja hallinnoinnista. Lisäksi sillä on henkilö- ja tavarankuljetustoimintaa ja muuta logistiikkapalvelutoimintaa kaikkiaan 130 maassa.


title: Deutsche Bahn

text: Vuonna 2016 DB työllisti yli 300 000 työntekijää, joista 187 000 oli Saksassa. Yhtiön liikevaihto oli vuonna 2016 40,6 miljardia euroa.


title: Deutsche Bahn

text: Deutsche Bahn aloitti toimintansa 1.1.1994 aikaisempien Saksan liittotasavallan rautatieyhtiö Deutsche Bundesbahnin, Saksan demokraattisen tasavallan rautatieyhtiö Deutsche Reichsbahnin sekä berliiniläisen VdeR:n (Verwaltung des ehemaligen Reichsbahnvermögens) yhdistyessä uudeksi rautatieyhtiöksi.


title: Deutsche Bahn

text: DB:n pääliiketoiminnot ovat henkilöliikenne (juna-, linja-auto- ja taksiliikenne), tavarankuljetus ja logistiikka (juna-, auto-, laiva- ja lentokuljetukset sekä varastointi) sekä Saksan rautatieliikenne (rautatiet, asemat, energia).


title: Deutsche Bahn

text: Henkilöliikenteen merkittävimmät yhtiöt ovat DB Fernverkehr AG, DB Regio AG ja DB Arriva AG. Tavarankuljetusyhtiöistä merkittävimmät ovat DB Schenker AG ja DB Cargo AG. Rautatieinfraa Saksassa hoitavat DB Netze Fahrweg AG, DB Netze Personenbahnhöfe AG ja DB Netze Energie AG.


title: Deutsche Bahn

text: Yhtiöiden liikevaihto ja henkilömäärä olivat seuraavia vuonna 2016:


title: Real Madrid (koripallo)

text: Real Madrid de Baloncesto on espanjalaisen urheiluseuran Real Madrid Club de Fútbolin koripallojaosto. Seuran edustusjoukkue pelaa Espanjan ACB-liigassa.


title: Real Madrid (koripallo)

text: Real Madridin koripallojaosto perustettiin Ángel Cabreran johdolla vuonna 1931. Real Madrid on Joventutin ja Estudiantesin ohella ainoa seura, joka on pelannut vuonna 1957 alkaneessa Espanjan koripallon pääsarjassa kaikilla sen kausilla. Se on voittanut 33 Espanjan-mestaruutta, 27 Espanjan cupin mestaruutta ja yhdeksän Euroopan-mestaruutta, mitkä kaikki ovat ennätyksiä. Triplan eli edellä mainitut kolme kilpailua saman kauden aikana seura on voittanut kolmesti, vuosina 1965, 1974 ja 2015.


title: Real Madrid (koripallo)

text: Real Madrid pelaa kotiottelunsa 12 500 -paikkaisessa Palacio de Deportesissa, joka sijaitsee Salamancan alueella Madridin keskustassa. Se toimi seuran kotiareenana ensimmäisen kerran jo vuosina 1986–1998, ja seura palasi vuonna 2005 restauroidulle areenalle kaudeksi 2011–2012.


title: Real Madrid (koripallo)

text: Seura on tunnettu koripallossa myös sponsorinimillä Real Madrid Otaysa (1990–1991), Real Madrid Asegurator (1991–1992) ja Real Madrid Teka (1992–1995, 1996–2000).


title: Jaakko Suomalainen

text: Jaakko Suomalainen (s. 18. elokuuta 1978 Helsinki) on entinen suomalainen jääkiekkomaalivahti.


title: Jaakko Suomalainen

text: Hyvä otteet KooKoossa kaudella 2003–2004 tuottivat valinnan Mestiksen parhaaksi maalivahdiksi ja sopimuksen SM-liigan Pelicansiin. Vaikea kausi SM-liigan sarjajumbossa johti paluuseen Mestikseen. Jukureissa tuli Mestiksen mestaruus keväällä 2006 ja Suomalainen valittiin jälleen sarjan parhaaksi maalivahdiksi. Hyvä kausi avasi tien uudestaan SM-liigaan. Kärpissä tuli Suomen mestaruus keväällä 2007 kakkosmaalivahdin roolissa. Tie vei JYPin kautta Vaasan Sportiin, jossa hän pääsi keväällä 2009 juhlimaan toistamiseen Mestiksen mestaruutta ja pelaamaan liigakarsintoja Ässiä vastaan. Suomalainen on pelannut ulkomailla Itävallan ja Britannian pääsarjoissa. Itävallan liigassa seurana oli slovenialainen Jesenice.


title: Jaakko Suomalainen

text: Suomalainen on tehnyt urallaan kaksi maalia. Pelatessaan KooKoossa hän onnistui Mestis-ottelussa Hokkia vastaan helmikuussa 2004. Itävallan liigassa hän onnistui vastaavassa tempussa Jesenicen paidassa kroatialaista Medveščak Zagrebia vastaan tammikuussa 2011.


title: Jaakko Suomalainen

text: Jääkiekkoa Suomalainen pelaa nykyisin kenttäpelaajana Ice Tigers -nimisessä harrastekiekkojoukkueessa.


title: Jaakko Suomalainen

text: Tulokaskaudellaan hän voitti joukkueen sisäisen pistepörssin.


title: Jaakko Suomalainen

text: Suomalainen soittaa kitaraa Ninetyfive50-nimisessä metalliyhtyeessä.


title: Sprinttiuinnin Euroopan-mestaruuskilpailut 1994

text: Sprinttiuinnin Euroopan-mestaruuskilpailut järjestettiin vuonna 1994 neljännen ja samalla viimeisen kerran (tilalle tulivat uinnin lyhyen radan Euroopan-mestaruuskilpailut). Kilpailut pidettiin Norjan Stavangerissa 3.–4. joulukuuta. Kilpailujen järjestäjänä toimi Euroopan uimaliitto LEN. Kisojen menestynein maa oli 13 mitalia kerännyt Saksa (seitsemän kultaa, kaksi hopeaa, neljä pronssia).


text: Isäntämaa


title: Irlanninterrieri

text: Irlanninterrieri on karkeaturkkinen terrieri. Se kuuluu vanhimpiin terrierirotuihin.


title: Irlanninterrieri

text: Irlanninterrieri on ihmisrakas, eikä se ole herkkä haukkumaan. Irlanninterrieri on valmis kaikenlaiseen toimintaan ja puolustaa itseään tarpeen tullen hyvinkin sisukkaasti. Rotu on hyväntuulinen, ihmisiin kiintyvä ja uskollinen. Kotikoirana irlanninterrieri on helposti koulutettavissa, lapsirakas ja lempeä.


title: DB Regio

text: DB Regio AG on Saksan valtion omistaman liikenneyhtiö Deutsche Bahnin tytäryhtiö. DB Regio vastaa konsernissa lyhyen ja keskipitkän matkan matkustajaliikenteestä, pääosin Sakssa. Yritys toimii pääasiassa palveluntuottajana osavaltioille ja muille julkisen hallinnon tahoille, ja yhtiö onkin jaettu osavaltiorajoja noudatteleviin alueellisiin yksiköihin.


title: Kauppapolitiikka

text: Kauppapolitiikka käsittää toimintalinjoja ja menettelytapoja, jotka liittyvät maan ulkoisen taloudellisen tasapainon säätelyyn. Kauppapolitiikkaa voidaan toimeenpanna tullien, vientikiintiöin tai tuontikiintiöin tai vientimaksuin, tai investointirajoitusten, valuuttasääntelyn, teknisten normien tai muiden kauppaan vaikuttavien keinojen välityksellä.


title: Kauppapolitiikka

text: Jotkut suuret maat, kuten Yhdysvallat kokevat kauppapolitiikan osaksi turvallisuuspolitiikkaansa ulko- ja puolustuspolitiikan lisäksi.


title: Kauppapolitiikka

text: Euroopan unionin jäsenvaltioilla on voimassa olevan tulliliiton johdosta yhteinen kauppapolitiikka, jota koordinoidaan ja toimeenpannaan neuvotteluissa kolmansien osapuolten kanssa, esimerkiksi monenkeskisesti WTO:ssa tai Venäjän ja Yhdysvaltain sekä Kiinan kanssa.


title: Maatalouspolitiikka

text: Maatalouspolitiikka muodostuu maatalouteen vaikuttavista hallituksen toimintalinjoista ja toimenpiteistä. Sen tavoitteisiin voi kuulua maanviljelijöiden tulotason turvaaminen, omavaraisuus, vientiylijäämän tuottaminen tai edulliseen maahantuontiin pyrkiminen. Maatalouspolitiikkaa voidaan toimeenpanna ulkoisen tasapainon osalta tuontikiintiöin, vientituin tai teknisin vaatimuksin tai tullien tai tuontikiintiöiden välityksellä.


title: Maatalouspolitiikka

text: Sisäisen tasapainon osalta maatalouspolitiikkaan voi sisältyä erilaisia maataloustuotantoon liittyviä tukia, kuten ympäristötukea, pinta-alalisää, tuotannon määrään liittyviä tukiaisia.


title: Maatalouspolitiikka

text: Euroopan unionin mailla on yhteinen maatalouspolitiikka CAP (), joka määrittää myös Suomen maatalouspolitiikan.


title: Suomen ulkopoliittinen johto

text: Suomen ulkopoliittinen johto muodostuu tasavallan presidentistä ja ulkoasiainministeristä. Eduskunnassa ulkopolitiikkaa käsittelee ensisijaisesti eduskunnan ulkoasiainvaliokunta. Sodasta ja rauhasta päättävät tasavallan presidentti Suomen puolustusvoimien ylipäällikkönä ja/tai eduskunta kokonaisuudessaan.


title: Silvi Vrait

text: Silvi Vrait (s. 28. huhtikuuta 1951, Kehra—28. kesäkuuta 2013, Tallinna, Viro) oli virolainen laulaja ja taiteilija.


title: Silvi Vrait

text: Silvi Vrait toimi lasten musiikkikoulussa opettajana ja lisäksi myös muutamassa Tallinnan koulussa. Hän opiskeli Tarton yliopistossa.


title: Silvi Vrait

text: Hän näytteli vuosina 1976–1983 Tarton teatterissa.


title: Silvi Vrait

text: Silvi Vrait edusti Viroa Eurovision laulukilpailussa 1994 maan historian ensimmäisenä edustajana. Edustuskappale "Nagu merelaine" sijoittui 24. sijalle 25 kilpailijan joukosta ja sai kaksi pistettä.


title: Monipuoluejärjestelmä

text: Monipuoluejärjestelmä on järjestelmä, jossa monta puoluetta kilpailee äänestäjien äänistä. Monipuoluejärjestelmää pidetään demokratian lähtökohtana.


title: Monipuoluejärjestelmä

text: Monipuoluejärjestelmälle vastakkaisia ovat yksipuoluejärjestelmä, jossa on yksi sallittu puolue, ja puolueettomat järjestelmät, joissa puolueet ovat yleensä kiellettyjä ja ehdokkaat valitaan jollain muulla perusteella.


title: Monipuoluejärjestelmä

text: Vaalijärjestelmästä riippuu millaiseksi puolueiden määrä ja kannatus kehittyy. Suhteellinen vaalitapa suosii monia puolueita, joiden on muodostettava koalitiohallituksia turvatakseen parlamentin kannatuksen, kun taas enemmistövaali johtaa usein kaksipuoluejärjestelmään, jossa valta vaihtelee kahden suurimman puolueen välillä.


title: Monipuoluejärjestelmä

text: Monipuoluejärjestelmässä voi tietyissä tapauksissa muodostua tilanne, jossa on yksi vahva hallituspuolue ja sille muodollinen, yleensä vähemmistöön jäävä oppositiopuolue, joka ei ajoittain valtaan päästessäkään juurikaan pysty muuttamaan instituutioita tai politiikan perusteita, mutta luo vaikutelman kaksipuoluejärjestelmästä ja valinnan mahdollisuudesta tuottamatta poliittista riskiä esimerkiksi talouspolitiikalle ja investoinneille.


title: Euroopan unionin hallinto ja politiikka

text: Euroopan unionin hallinto ja politiikka muodostuu Euroopan unioni yhteisiksi perussopimuksin tai niitä täydentävin sopimuksin määritellyistä politiikan lohkoista. Euroopan unionin jäsenmaille yhteistä politiikkaa ovat kauppapolitiikka tulliliiton vuoksi sekä maatalouspolitiikka.


title: Euroopan unionin hallinto ja politiikka

text: Monilla Euroopan unionin jäsenvaltioilla on lisäksi yhteinen rahapolitiikka, jota toimeenpannaan EMU:ssa euron avulla.


title: Pau Gasol

text: Pau Gasol Sáez (s. 6. heinäkuuta 1980 Sant Boi de Llobregat, Barcelonan maakunta) on espanjalainen koripalloilija, joka lukeutuu historian parhaisiin eurooppalaisiin isoihin laitahyökkääjiin muun muassa Toni Kukočin ja Dirk Nowitzkin kanssa. Hän on pelannut myös sentterinä. Häntä on kuvailtu tehokkaaksi sekä sisä- että ulkopelissä ja erityisen taitavaksi korinalustilanteissa. Gasolilla on hyvä hook-heitto, ja hän on kokoonsa nähden hyvä myös vapaaheitoissa.


title: Pau Gasol

text: Gasol on pelannut NBA:ssa vuodesta 2001 lähtien, ja hän on voittanut sarjan mestaruuden kahdesti. Hänet on muun muassa äänestetty useasti un ja vuonna 2002 . Espanjan maajoukkueessa Gasol on voittanut muun muassa kaksi olympiahopeaa ja yhden -pronssin, maailmanmestaruuden vuonna 2006, jolloin hänet myös valittiin turnauksen arvokkaimmaksi pelaajaksi, ja kolme Euroopan mestaruutta. Gasol on Krešimir Ćosićin lisäksi ainoana pelaajana valittu kahdesti EM-kilpailujen arvokkaimmaksi pelaajaksi.


title: Pau Gasol

text: Gasolin nuorempi veli Marc on myös ammattilaiskoripalloilija.


title: Pau Gasol

text: Gasol aloitti koripallon synnyinkuntansa Bàsquet Llorissa, josta hän siirtyi naapurikunta Cornellà de Llobregatin UE Cornellàan ja edelleen Espanjan toiseksi menestyneimmän koripalloseuran FC Barcelonan junioreihin. Kaudella 1998–1999 hän nousi Barcelonan B-joukkueeseen ja saman kauden aikana myös edustusjoukkueeseen. Ensimmäisen ottelunsa ammattilaistasolla Espanjan ACB-liigassa Gasol pelasi 17. tammikuuta 1999 ja pääsi myöhemmin keväällä juhlimaan liigamestaruutta. Toinen mestaruus seurasi vuonna 2001, jolloin hänet valittiin myös liigan parhaaksi pelaajaksi.


title: Pau Gasol

text: Yhdysvaltain NBA-liigaan Gasolin varasi Atlanta Hawks vuoden 2001 varaustilaisuuden kolmantena, ja myöhemmin samana vuonna hänen pelaajaoikeutensa siirtyivät Memphis Grizzliesille vaihdossa Shareef Abdur-Rahimiin. Pelit Grizzliesissä Gasol aloitti kaudella 2001–2002, ja kauden päätteeksi hänet valittiin NBA:n vuoden tulokkaaksi. Kaudella 2005–2006 hänet valittiin ensimmäisenä espanjalaisena ja Grizzliesin pelaajana liigan tähdistöotteluun. Kesällä 2007 hän siirtyi Los Angeles Lakersiin, jonka riveissä hän seuraavana keväänä pelasi NBA:n finaaleissa.


title: Pau Gasol

text: Los Angeles Lakers tiedotti joulukuussa 2009 tehneensä vuoteen 2014 asti ulottuneen, 20 miljoonan dollarin arvoisen, jatkosopimuksen Gasolin kanssa.


title: Pau Gasol

text: Heinäkuussa 2016 Gasol siirtyi San Antonio Spursiin kaksivuotisella ja 30 miljoonan dollarin arvoisella sopimuksella.


title: Pau Gasol

text: Gasol voitti Espanjan maajoukkueessa pronssia vuoden 2001 EM-kilpailuista sekä hopeaa vuosien 2003 ja 2007 EM-kilpailuista. Vuoden 2006 MM-kilpailuista hän voitti kultaa. Ateenan kesäolympialaisissa 2004 Gasol voitti pistekuninkuuden. Gasol valittiin myös vuoden 2006 MM-kilpailuiden parhaaksi pelaajaksi, vaikka hän joutui jättämään turnauksen loppuottelun väliin murrettuaan vasemman jalkansa Argentiinaa vastaan pelatussa välieräottelussa. Loukkaantuminen piti Gasolin sivussa pelikentiltä joulukuun 2006 puoliväliin asti. Kesällä 2008 Gasol voitti maajoukkueessa olympiahopeaa Pekingistä. Vuoden 2014 MM-kilpailuissa Gasol voitti pistekuninkuuden ja paikan turnauksen tähdistöviisikkoon.


title: Pau Gasol

text: Vuoden 2015 EM-kilpailuissa Gasol oli Espanjan joukkueen tärkein pelaaja. Välieräottelussa Ranskaa vastaan hän teki 40 pistettä, maajoukkueuransa ennätyksen. Ranska voitti loppuottelussa Liettuan Gasolin tehtyä 25 pistettä. Gasol voitti EM-turnauksen korikuninkuuden, ja hänet valittiin turnauksen arvokkaimmaksi pelaajaksi ja samalla tähdistöviisikkoon. Gasol voitti EM-kilpailujen MVP-palkinnon toisen kerran, mihin oli häntä ennen pystynyt vain Jugoslavian Krešimir Ćosić 1970-luvulla. Rio de Janeirossa 2016 Gasol voitti Espanjan joukkueessa olympiapronssia.


title: Baryonyx

text: Baryonyx oli kookas takaraajoilla liikkunut petodinosaurus. Ruumis oli pitkä ja leuka oli samankaltainen kuin krokotiileilla. Sen hampaat olivat terävät ja peukalonkynnet hyvin isot. Kaula oli pitempi ja suorempi kuin useimmilla muilla isoilla teropodeilla.


title: Baryonyx

text: "Baryonyx" esiintyi lämpimällä jokitasangolla joka ulottui nykyisen Lontoon seudulta Ranskaan ja Belgiaan. Todennäköisesti se liikkui joen- ja järvenrantojen sekä soiden havu- ja kortekasvustoissa. Se luultavasti kahlasi vedessä ja pyydysti kaloja isoilla sormenkynsillään jotka olivat peukalossa noin 35:n senttimetrin pituiset. Toisaalta pitkä ja kapea kuono ja terävät hampaat soveltuivat hyvin liukkaan saaliin pyydystykseen.


title: Baryonyx

text: "Baryonyxin" käyrä ja terävä peukalonkynsi tuo mieleen iskukoukun, jolla isoja kaloja nostetaan vedestä. Peukalonkynsi löytyi, kun amatööripaleontologi William Walker iski geologin vasaralla isoa, kovaa silttikiveä.


title: Baryonyx

text: Vuonna 2010 "Baryonyxin" arvioitiin olevan 7,5 metriä pitkä ja painavan 1,2 tonnia.


title: Baryonyx

text: "Baryonyx" on huomattavasti pienempi kuin Spinosaurus, joka oli 15 metriä pitkä ja painoi 10 tonnia


title: Amerikanakita

text: Amerikanakita on suuri ja vankka molossityyppinen pystykorvakoirarotu.


title: Amerikanakita

text: Amerikanakita on kookkain FCI:n hyväksymistä pystykorvista. Urokset ovat säkäkorkeudeltaan 66–71 cm ja nartut 61–66 cm. Rodulle ovat ominaisia voimakas rakenne ja suuri, karhumainen pää. Karvapeite on kaksinkertainen; pintakarva on karheaa ja säänkestävää. Kaikki värit ovat hyväksyttyjä. Amerikanakitoja on esimerkiksi harmaita, soopeleita, punaisia, mustia, karhunmustia, kellanruskeita (fawn), valkoisia, juovikkaita (brindle) ja läikikkäitä (pinto). Pohjavilla ja peitinkarva saattavat olla keskenään erivärisiä. Kaikissa muissa väreissä paitsi valkoisessa sallitaan musta maski, mutta jokaisessa värimuunnoksessa esiintyy myös maskittomia yksilöitä. Suomessa brindle ja karhunmusta ovat melko harvinaisia.


title: Amerikanakita

text: Amerikanakita on erittäin rohkea, ja sillä voi olla hyvinkin voimakas vahtivietti. Kotikoirana amerikanakita on lempeä ja kiintyy omistajaansa. Vieraita kohtaan rotu saattaa olla varautunut eikä yleensä tule toimeen vieraiden koirien kanssa. Oman perheen uusiin koiriin se yleensä tottuu, jos toinen on tullut taloon pentuna. Amerikanakita on erittäin voimakastahtoinen koira ja vaatii samanlaisen omistajan. Koiraa harvoin suositellaan ensimmäiseksi koiraksi vahvan luonteensa ja suuren kokonsa vuoksi.


title: Amerikanakita

text: Toisen maailmansodan jälkeen rotua alettiin kasvattaa Japanista Yhdysvaltoihin tuoduilla yksilöillä. Amerikkalaiset suosivat taistelulinjaisia, kookkaampia koiria, kun taas japanilainen akita pohjautuu pienempikokoiseen metsästyslinjaan. Ensimmäiset Suomeen tuodut akitoiksi kutsutut koirat olivat todellisuudessa amerikanakitoja; virheellinen nimitys johtui siitä, että nämä kaksi olivat alkujaan olleet sama rotu. Akita ja amerikanakita ovat olleet virallisesti kaksi eri rotua vuodesta 2000 lähtien.


title: Teuvo Rönkkönen

text: Teuvo Rönkkönen (22. helmikuuta 1933 Parikkala – 23. toukokuuta 2013 Helsinki) oli suomalainen everstiluutnantti, tietokirjailija ja kenttäpostin tutkija. Hän on kirjoittanut julkaisuja muun muassa kenttäpostin ja rannikkopuolustuksen historiasta.


title: Dokumentti

text: Dokumentti on asiakirja, asiapaperi, kirjallinen todistuskappale tai todiste. Dokumentti voi olla esimerkiksi paperinen tai sähköinen.


title: Dokumentti

text: Dokumenteilla on yleensä seuraavia ominaisuuksia:


title: Dokumentti

text: Dokumentti-käsitteen merkitys on hämärtynyt digitaalisen median aikakaudella sähköisten viestimien ja tallennusmenetelmien yleistyessä, jolloin fyysinen tallennusväline ei sinänsä rajaa dokumentin olemusta. Tämän johdosta etenkin elektronisen dokumenttien hallinnan näkokulmasta dokumentti-käsitteen määrittelyn eteen on tehty lisätyötä eritoten 1990-luvun loppupuolella.


title: Dokumentti

text:
"Elektronisten dokumenttien" käyttäminen ja muokkaaminen vaatii aina jonkinlaisen tietokoneohjelman, jotta digitaalinen data saadaan ihmisen ymmärrettävissä olevaksi informaatioksi. Tämän lisäksi elektronisiin dokumentteihin itseensä voi olla upotettuna tietokoneohjelmoitua toiminnallisuutta, jolla voi olla tärkeä tai jopa välttämätön merkitys dokumentin käytettävyyden ja ymmärrettävyyden kannalta (ks. esimerkiksi kuva 3). Elektronisten dokumenttien arkistointi onkin osoittautunut haasteelliseksi tehtäväkentäksi.
Systeemityössä aikaansaatavat tietokoneohjelmat ja tietojärjestelmät kuvataan usein erityyppisten dokumenttien avulla, jotka koostettuna aikaansaavat ko. järjestelmän tai ohjelmiston dokumentaation.


title: Sänky (televisiosarja)

text: Sänky on vuosina 2002–2003 MTV3-kanavalla esitetty suomalainen komediasarja, jonka tapahtumat keskittyvät lähinnä sänkyyn.


title: Optimus Prime

text: Optimus Prime on kuvitteellinen Autobottien johtaja, ja päähenkilö "Transformers"-universumissa, joka oli alun perin japanilaisen Takara Toys -yhtiön luoma lelu vuonna 1980. Myöhemmin vuonna 1984 Hasbro haki lisenssin itselleen Car-Robots-lelusarjasta, jonka myötä Optimus Prime sai lopullisen muotonsa. Hänet muun muassa listattiin vuonna 2007 Total Film -lehden TOP-50 elokuvasankarien listalla sijalle 30.